Guirionéeu ag er Religion/Chapistr 107 - Wikimammenn\nGuirionéeu ag er Religion/Chapistr 107\n◄ Red-é hur bout recour doh Doué dré er beden. Perac n’en dé quet cheleuet hur pedenneu. Er garanté doh Doué. ►\nCHAPISTR SEIH HA CAND.\nperac n’en dé quet cheleuet hur pedenneu.\nEr voès a Ganané e bèd hag e lar : Men Doué, secouret-mé, ha Salvèr er bed e ra dehi hé goulen : ur voès payan e zou cheleuet ; perac quement a grechénion péré e bèd n’en dint-ind cheleuet ? Sant Augustin e ra tair ræson ar guement-cé : rac ma pedér guet ur galon ne vé quet é stad vad dirac Doué, rac ne bedér quet èl ma faut, rac ma houlennér treu fal pé treu didalvé eid hur salvedigueah.\nI. Ne vér quet dibéh é quevér en Eutru Doué, a pe gârér hoah er péhèd ; rac er péhèd e hra anquin de Zoué. Red-é enta cassat er péhèd ha desirein hum lemel a nehou aveit tostat de Zoué. Hà ni e hel bout én gorto a vout cheleuet, a pe gâramb er péh e hra displigeadur dehou ? Hur péhedeu en dès reit en taul ag er marbue d’é Vab ; penaus é credamb-ni goulen guet Doué græceu, mar câramb hoah er péhèd péhani e zou bet caus de varhue é Vab adorabl. Quement-cé e vehé havalein doh ur multrér péhani, arlerh en devout lahet ur hroaidur, e yehé, er goutel én é zorn, hoah ruet guet é hoaid, de houlen ur secour guet é dad.\nNe faut quet credein diar guement-cé penaus ur péhour ne zeli quet pedein, pêl doh inou, mui a zobér en dès a bedenneu aveid er réral ; mæs ean e zeli pedein guet anquin, pé d’er bihannan clasq en devout anquin ag é fauteu, huannadein, é houlen guet Doué er græce de vout délivret a nehai. Pedenneu groeit guet chongeu èl-cé e zou perpet mad ha gùel d’er péhour eid ol er ré e vehé groeit aveit-hou ; rac, nac hum laquehé ol er Sænt de bedein aveid ur péhour, ou fedenneu ne chervigehent quet calz dehou, e lar sant Yehan Chrysostôm, ma ne bèd ean-memb.\nII. En eil tra eit péhani ne vé quet cheleuet hur pedenneu, e zou rac ne bedamb quet èl ma faut. Pedein e hrér hemb chongeal én é beden, hemb respet, hemb devotion, hemb persévérance. Preparet hou ç’inean quênt er beden, e lar er Spered Santel, ha ne dantet quet en Eutru Doué. (Eccl. 18.) A pe vennér conz doh ur prince, é chongér ér péh e zeliér larèt dehou. Chonget èl-cé ér péh e hoès de houlen guet Doué hag é dobérieu hou ç’inean ; laqueit ér mæz ag hou spered er chonge ag hou labourieu, er chonge ag en treu ag er bed. Mar da chongeu aral d’oh, distroeit quentéh hou spered doh en Eutru Doué. En distractioneu, en dihoustemant, en disconfortance ne virant quet doh er beden a vout mad a pe zispligeant ; ind e gresq memb er mérit hag en devotion, a pe chervigeant d’hur rantein humploh.\nPedet guet respet, guet er chonge é conzet doh Doué, dirac péhani en Ælèd e grein guet respet. Ur beden groeit hemb attantion, hemb respet, e zou quêntoh ur goapereah aveit n’en dé ur beden hag e za de vout ur péhèd. Pedet guet humilité, é chongeal ne véritet quet græceu en nean. Peden ur galon humbl e dréz betag en nean. Jesus-Chrouist e vêlas dirac en ol er voès a Ganané, er centeniér hag er publikén, hag e cheleuas ou fedenneu, rac ma lareint a vouéh ihuel ne veritent quet tostat dehou ; ean e zisprisas peden orgueillus er pharisién. Pedet guet devotion, hou spered hag hou calon sàuet trema Doué, trema Jesus-Chrouist hou Salvér ; goulennet secour dré intercession er Huérhiès santel hag hani er Sænt. Goulennet dré hou calon, guet ur grèd berhuidant, græceu en nean ; pedenneu yein ne véritant quet bout cheleuet. Erbad-é d’er bêg labourat, ma ne lar nitra er galon.\nDalhet mad de bedein. Ne véritér quet en devout un dra a pe ne zalhér quet mad de houlen. Er Huérhiès santel hag en Apostolèd e zalhas de bedein, én ur hortoz guet confiance m’en devehé dischennet er Spered-Santel ar nehai. Er beden e zou ur respet, un adoration e zeliamb de Zoué. Ean e ven bout pedet, rac ma ven ma hanàuehemb en droèd en dès ar-n-omb ; ean e ven bout pedet liès, acelfin ma santehemb er bris ag é zonæzoneu ; ean e ven bout pedet perpet, rac m’hun nès perpet dobér ag é secour.\nHur Salvér n’en doé quet dobér a bedein ; ean e oé er mæstr ag en ol græceu : perac enta é pedé-ean quel liès beta tremein en nozieu é pedein ? Quement-cé e oé aveit disquein d’emb é ma requis pedein liès.\nChetu perac sant Paul e lar d’emb ag é berh pedein hemb arsàu, de larèt-é liès ha forh liès ; chetu perac en Apostol-cé n’en doé casi quin sourci meit pedein hag instrugein er bobl. Dré er moyand-cé-é en en dès convertisset er bed. Ma ne bedamb liès, ni e labour hemb pourflt aveid omb hag aveid er réral.\nIIl. Un drivèd tra e vir doh hur peden a vout mad, e zou rac ma houlennamb treu fal, de larèt-é treu næzus d’en inean hag énep d’er salvedigueah. Hui e houlen madeu en doar ; Doué ou refus t’oh, rac ne chervigehent nameit d’hou col. Hui e houlen guet-hou er yehaid ; n’er ra quet d’oh, rac er hlinhuèd e zou gùel aveid hou salvedigueah. Hui er pèd de hoarantein hou lonnèd hag hou cran ; ean e refus t’oh hou coulen, rac gùel-é d’oh bout punisset ér vuhé-men eid hou péhedeu, eit bout punisset én aral. Hui e houlen yehaid ur hroaidur ; Doué el lam guet-n-oh, rac m’en devehé hum gollet, pé rac m’er hâret rai. Liès é ma gùel aveid hur salvedigueah bout refuset ag er péh e houlennamb.\nNi e gav ér beden en dès disquet t’emb Jesus-Chrouist (Hun Tad péhani zou én nean) ol er péh e zeliamb goulen ; mæs sellet mad mar lar d’emb goulen hur bara pamdiêc, n’en dé nameit arlerh m’hur hou goulennet ma vou mêlet é hanhue hag inouret guet-n-emb dré é hræce, ma vou groeit é volanté santel ; chetu penaus é teliamb perpet pedein. Mar goulennet un dra-benac ém hanhue, e lar Jesus-Chrouist, ne vou quet refuset t’oh ; mæs ma ne houlennet guet-n-ein nameit treu ag en doar, quement-cé n’en dé quet goulen un dra-benac, mæs goulen treu a nitra, e lar sant Augustin ; rac en treu ag en doar e zou èl nitra étal er salvedigueah ha ranteleah en nean. Beta bermen, e laré hur Salvér d’é Apostolèd, ne hoès goulennet nitra, rac en Apostolèd, èl ne oent quet hoah parfæt, ne houlennent quet meit bout pinhuik hag inouret.\nJesus-Chrouist n’en dès chet pedet eit gounit d’emb en danné, er yehaid, en eurustæt ag er vuhé-men, mæs aveit dégass t’emb græceu de chervigein Doué, ha de bratiquein er vertuyeu péré hur hass d’en nean ; chetu er péh e zeliamb goulen én é hanhue drest peb-tra, hag en treu aral e vou reit t’emb ar en ol.\nMæs, én ur houlen guet Doué vertuyeu ha græceu a salvedigueah, dihoallet a hobér treu contrel. Hui er pèd d’hou télivrein ag en droug, de larèt-é ag er péhèd, ha ne fal quet d’oh na pêllat doh er péhèd na changein. Hui e houlen conversion hou pugalé, ha hui e ra scandal dehai dré hou coal-imurieu ha fal scùirieu. Hui e houlen er batiantæt, ha ne anduret quet nitra. Hui e houlen er burtæt, ha ne vennet quet hum hoarn pur nac hum forhein ag en hantisseu dangerus. Pedenneu er sort-cé e zou carguet a zisprisance eit Doué, ha ne véritant quet bout cheleuet. Groeit ag hou tu er péh e hellet hag e zeliet, ha Doué hou secourou.\n1° Aveit pedein én ur fæçon pourfitabl, me bêllei doh er péhèd. — 2° M’hum laquei ér stad de bedein guet er chonge penaus Doué em gùél. — 3° Me laquei me chonge ha me halon guet er péh e larein ; me gonzou guet confiance ur hroaidur péhani e gonz doh er gùellan ag en ol tadeu. — 4° Me zalhou mad de houlen, deustou ne hrehé quet Doué seblant erbet a me cheleuèt de guetan. — 5° Ne houlennein nitra ag er péh e hellehé displigein de Zoué, pé e vehé énep d’em salvedigueah. — Men Doué, disquet-ni de bedein.\nAdtapet diwar « https://br.wikisource.org/w/index.php?title=Guirionéeu_ag_er_Religion/Chapistr_107&oldid=91012 »\nKemmoù diwezhañ degaset d'ar bajenn-mañ d'an 29 Eos 2016, da 17:53.


Rodrigez - Wikipedia\nenez en meurvor Indez\nEnez Rodrigez, pe Rodrigues, (Rodrigues Island Region e saozneg, Île(s) Rodrigues e galleg, Zil Rodrigues e kreoleg) a zo un enezenn damemren eus Republik Moris.\nKartenn an enez.\nDont a ra anv an enez eus hini ar Portugalad Diogo Rodrigues a zizoloas anezhi e 1528. Hennezh a oa loman-rouder Afonso de Albuquerque pa oa o tistreiñ eus an Indez da Bortugal gant listri dindan urzhioù Pedro Mascarenhas. Anavet e oa enezeg ar Maskaregnez gant moraerien arab endeo avat. War ar c'hartennoù e vez kavet ivez ar stumm "Diego Roiz".\nAr vihanañ eus enezeg ar Maskaregnez eo, 650 km er reter da Enez-Voris. Port Mathurin eo ar gêr-benn. 108 km² eo gorread an enez. Un 38 000 bennak a dud a oa o vevañ enni e 2011, an darn vrasañ a orin afrikan, ha kreolegerien ha katoliged anezho.\nPortugal n'he deus ket dalc'het an inizi Maskaregnez gwech ebet, met diskenn enne a-wechoù a rae he soudarded war hent an Indez. E 1691 e voe aloubet Rodrigues gant Izelvroiz. En XVIIIvet kantved e tegouezhas ar C'hallaoued, hag e 1810 e voent kemeret gant ar Saozon betek deiz dizalc'hded Enez Maoris e 1968.\nBodadeg rannvro Rodrigez\nPorched ofisiel Rodrigez\nTouristerezh Rodrigez (ofisiel)\nAdtapet diwar « https://br.wikipedia.org/w/index.php?title=Rodrigez&oldid=1955855 »\nKemm diwezhañ d'an 15 C'hwe 2022 da 09:55\nKemmoù diwezhañ degaset d'ar bajenn-mañ d'an 15 C'hwe 2022, da 09:55.


Sul 12 a viz Kerzu 2021 – Lann-Anna\nHome Gregorian Sul 12 a viz Kerzu 2021\nSul 12 a viz Kerzu 2021 Dominica Tertia Adventus – Trede Sul an Azvent & gouel sant Kaourantin, paeron santel Kernev\nDimanche 12 Décembre 2021 – 3e Dimanche de l’Avent & fête de saint Corentin, patron de la Cornouaille\nEn amzer-se e c’houlenne an engroezioù-tud digantañ: «Petra ‘ta ‘zo dimp d’ober?» 11 Respont a rae dezho: «An neb en deus div vantell, reiñ unan d’an hini n’en deus ket; hag an neb en deus boued, ober kemend-all.»\nPublikaned ivez a zeuas evit bezañ badezet; hag int da lavarout dezhañ: «Mestr, petra ‘zo dimp d’ober?\nHag e respontas dezho: «Na c’houlennit netra en tu all d’ar pezh a zo divizet deoc’h.»\nSoudarded ivez a c’houlenne digantañ: «Ha ni, petra ‘zo dimp d’ober?» Hag e lavaras dezho: «Na wallgasit den ebet, na ziskuilhit den ebet e gaou, ha tremenit gant ho kopr.»\nEvel m’edo ar bobl war-c’hed ha ma ‘n em c’houlenne an holl en o c’halonoù diwar-benn Yann hag-eñ ne vefe ket ar C’hrist, e roas Yann e respont en ur ziskleriañ d’an holl: «Me ho padez gant dour, met dont a ra unan galloudusoc’h egedon, ha ned on ket dellezek da ziskoulmañ korreenn e sandalennoù. Eñ ho padezo er Spered Santel hag en tan. En e zorn emañ ar bal-wenterez da beurnaetaat e leuriad, ha da serriñ ar gwinizh en e solier; ar pell avat, o deviñ a raio en un tan na varv ket.»\nGant an holl brezegennoù-se hag e-leizh a re all e tegemenne d’ar bobl ar c’heloù mat.\nominica Tertia Adventus\nSalm 84, 2\nEn em laouenait hep ehan, en Aotrou; e lavarout a ran adarre, en em laouenait. Ra vezo anat ho kerreizhded d’an holl dud. Tost eo an Aotrou. Na vezit nec’het gant netra. Met dre hoc’h holl pedennoù, lakait ho koulennoù da sevel dirak Doue.\nS/ Ho krad vat, Aotrou, hoc’h eus diskouezet d’ho pro; graet hoc’h eus da brizonidi Yakob distreiñ.


Naosikaa - Wikipedia\nNaosikaa, livadur gant Frederic Leighton war-dro 1878.\nNaosikaa (Ναυσικά/Ναυσικᾶ e gregach, "dever listri") zo ur plac'h yaouank meneget hec'h anv en Odysseia, oberenn Homeros.\nMerc'h eo da Alkinoos hag Arete, roue ha rouanez ar Faiaked, ha magañ a ra un tamm karantez ouzh Odysseüs.\nEn Odysseia[kemmañ | kemmañ ar vammenn]\nNaosikaa hag Odysseüs.\nE C'hwec'hvet levrenn an Odysseia e teu lestr Odysseüs d'ober peñse war aod enez Sc'herie. Naosikaa hag he mitizhien zo aet da gannañ war aod ar mor.\nDihuniñ a ra Odysseüs, kuzhet noazh er c'hoad nepell, o klevout anezho, ma spont ar mitizhien. Sikour a c'houlenn ouzh Naosikaa. Ha hi da reiñ un tamm dilhad dezhañ ha d'e ambroug betek kêr. Kompren a ra ez aio an teodoù en-dro ma vez gwelet o pourmen gant ar gwaz. Hag int da leuskel Odysseüs e-unan aze, ha mont d'ar gêr. Met lavarout a ra ar plac'h da Odysseüs mont rag-eeun da di Alkinoos ha displegañ e stad d'he mamm Arete. Brudet eo Arete da vout furoc'h eget he fried Alkinoos, hag eñ zo kustum da selaou hec'h alioù. Odysseüs a ya neuze da-gaout Arete, a zo prest d'e sikour, ha degemeret eo gant ar roue. E-pad e chomadenn e kont Odysseüs e droioù da Alkinoos hag e lez, hag an danevell-se a ya d'ober un darn vras eus an Odysseia. Alkinoos neuze a bourchas listri da Odysseüs da zistreiñ da Itaka.\nYaouankik ha koantik eo Naosikaa, hag Odysseüs a lavar e tenn d'un doueez, da Artemis dreist-holl. Hervez Aristoteles ha Diktys Kreta e timezas Naosikaa goude da Delemac'hos, mab Odysseüs, hag ur mab o doe, anvet Perseptolis pe Ptoliporthos.\nTaolenniñ a ra Homeros ar garantez chomet dilavar, marteze ar skouer gentañ anezhi el lennegezh.\nAdtapet diwar « https://br.wikipedia.org/w/index.php?title=Naosikaa&oldid=1929855 »\nKemmoù diwezhañ degaset d'ar bajenn-mañ d'an 2 Gen 2022, da 21:21.


Horolaj - Wikipedia\nUn horolaj zo ur benveg da vuzuliañ an amzer ha da ziskouez an eur. Gant an darn vrasañ eus an horolajoù e vez diskouezet an eurioù hag ar munutennoù, gant re all e vez diskouezet an eilennoù ivez ha gant lod a-wechoù e vez merket an deiziad.\nUn horolaj gant bizied\nEr XVvet kantved e voe ijinet an horolajoù modern. A-raok e oa bet implijet doareoù all da vuzuliañ an amzer : an horolaj-heol, ma weler an eur diskouezet gant skeud ur vazhig taolet ouzh ur maen ront, a veze implijet kalz en Henamzer. An eurieroù-dour a oa un doare implijet kalz ivez gwechall : ganto e veze muzuliet an amzer lakaet gant ur c’hementad dour da dremen e-barzh pe e-maez ul lestr. Er Grennamzer e veze graet e broioù Europa gant horolajoù dre achaperezh, un dra bet ijinet e Sina : gant an horolaj e veze kontet brañselladennoù ur momeder. Nerzh luskell ar momeder a lakae ar mekanik da dreiñ hag evel-se e veze muzuliet an amzer o tremens, diskouezet gant bizied ouzh un dremm peurliesañ. Ret e veze sevel ar pouezioù ingal avat, evit ma talc’hfe an horolaj da vont en-dro.\nEr XVvet kantved e voe ijinet an horolajoù modern, gant ur winterell enno. Gant ar stignad-se ne oa ket ezhomm da gaout ur momeder ken. Gant nerzh luskell ar winterell e veze lakaet ar mekanik da dreiñ ha muzuliet an amzer o tremen. Diwar ar mare-se e c’halle an horolajoù bezañ bras pe vihan. Adalek neuze ivez e voe eurieroù munut, anvet montroù, gant an dud.\nBetek ar bloavezhioù 1970 e oa horolajoù mekanikel evel-se eus an darn vrasañ eus an horolajoù. Abaoe e reer muioc'h-mui gant horolajoù elektronek a c’hall bezañ bihanoc’h ha marc’hadmatoc’h ivez. Enno ez eus ur strinkenn kouarz a froum ingal ha dibaouez pa vez karget gant tredan. Kontet e vez ar froumadennoù-se hag evel-se e c’haller muzuliañ an amzer a dremen.\nGant horolajoù modern e vez muzuliet froumadennoù atomoù, da skouer atomoù keziom.\nHorolaj ouzh mogerioù ar gêr gloz e Konk-Kernev.\nHorolaj e Machynlleth.\nBig Ben, horolaj tour Palez Westminster.\nHorolaj iliz-veur Antwerpen.\nZytglogge (tour an horolaj) e Bern.\nHorolaj kozh e Gewerbemuseum, e Winterthur.\nHorolaj 24 eur, e ti-gar Curitiba, e Brazil\nDastumad horolajoù e mirdi Saint-Nicolas-d’Aliermont, e Seine-Maritime\nUn horolaj “koukoug”, eus ar Schwarzwald, en Alamagn\nUn horolaj niverel\nSellit ouzh ar ger Horolaj er\nPennad “clock” en Encyclopaedia Britannica (saozneg)\nLes horloges, e lec’hienn Eduscol (galleg)\nAdtapet diwar « https://br.wikipedia.org/w/index.php?title=Horolaj&oldid=1920795 »


Degemer al lec’hienn > C’hoariva > Keloù > Staj war ar c’hoariva-deskadurel\nAn 22 stajiad o doa gallet kregiñ da studial treuzkas ar c’hoariva en un doare efedus ha fetis. Labouret o doa en un aergelc’h distenn met studius.\nPleustret o doa war ar reolennoù hag an ostilhoù da lakaat e plas e atalieroù c’hoariva a-stroll (ur c’hlasad da skouer) ha dizoloet o deus efedusted ar c’hoariva skeudenn (rak c’hoari e vez reiñ traoù da welout).\nDont a rai en dro Bernard Grosjean e penn kentañ miz Ebrel 2019 evit ur staj all.\nSkrivit deomp evit kaout muioc’h a ditouroù pe evit lakaat hoc’h anv.


Kamp Koñli - Wikipedia\nKamp Koñli pe Kamp Conlie(distagadur: ['kõːli]) (Camp de Conlie e galleg) a zo unan eus ar c'hampoù bet aozet gant gouarnamant ar Frañs e-kerzh Brezel 1870 etre Prus ha Frañs. Diazezet e oa e Conlie, e departamant ar Sarthe. Kerkent hag an 3 a viz Du 1870 e oa en em gavet eno an daou vil soudard kentañ (o tont eus Aodoù-an-Hanternoz) eus Lu Breizh renet gant ar jeneral Émile de Kératry. O vezañ na oa netra prest d'o degemer e oa bet ret sevel teltennoù war dizh...da c'hortoz ma vije erruet miliadoù a soudarded ouzhpenn. A-barzh fin ar gont, dre na zegemere respont ebet digant Léon Gambetta d'e lizheroù nec'het, en devoa de Keratry roet e zilez d'ar 27 a viz Du. D'an 13 a viz Kerzu e oa bet bodet betek 46 000 den, hep arm ebet, o patouilhat en douar peurc'hleb ar c'hamp a veze graet Kerfank anezhañ gant ar soudarded vrezhonek o-unan. N'eo nemet d'an 18 a viz Kerzu en devoa bet aotre Henri Delacoux de Marivault-Emeriau, ar jeneral rann-arme nevez-anvet e penn Arme Breizh, da vont kuit eus Kamp Koñli a-benn ar fin.\nPoanioù kamp Koñli, gwelet gant Jeanne Malivel el levr Histoire de Notre Bretagne (1922).\nKartenn-bost en eñvor Kamp Koñli.\nDelwenn ur soudard breizhat eus Lu Breizh e Santez-Anna-Gwened.\nTizhet e oa bet ar c'hamp gant ar Brusianed d'ar 14 a viz Genver 1871 ha peurziskaret gante.\nGwalleurioù soudarded Arme Breizh a zo chomet sanket don e pennoù un toullad mat a Vretoned, evel ma tiskouez ar bomm da-heul, tennet eus E Skeud Tour Bras Sant Jermen gant Yeun ar Gow :\nHervez ma maeronez, e voe, er bloaz-se, ur goañvezh eus ar gwashañ, hag o devoe kalz Bretoned ac'hann paourentez ha dienez da c'houzañv leizh o chroc'hen, e Kamp Koñli. Darn anezho, skuizh oc'h ober bouzellenn voan hag o pilpasat er pri hag er vouilhenn, el lec'h displijus-se anvet gante « Kerfank », en em vodas ur wechad hag a dreuzas ar c'hamp o youc'hal a-bouez-penn : «Finister d'ar gêr ! Finister d'ar gêr ! ».\nÉmile de Kératry, komandant kamp Koñli.\nCamille Le Mercier d'Erm, L'étrange aventure de l'Armée de Bretagne, le drame de Conlie et du Mans, Dinard, À l'enseigne de l'Hermine, 1937.\n(fr) diwar-benn ar c'hamp\n(fr) diwar-benn ar monumant hag ar vered\n(fr) "La Pastorale de Conlie" oberenn gant Tristan Corbière.\n↑ •«An neb en deuz he sinet dre zinatur e zorn/A zo bet e kamp Konli pa oa goansan ar zorn» [Bonneur] "Guerz nevez var ben ar brezel” (1870) (Joseph Ollivier “Catalogue bibliographique de la Chanson populaire en langue bretonne sur feuilles volantes” in Annales de Bretagne 1939, levr. 46, p.174); •Jarl Priel, Va Buhez e Rusia, 1955, p. 167. •F. Favereau, Geriadur ar brezhoneg a-vremañ, Skol Vreizh, 1992, p.884b: «Conlie Koñli: kamp Koñli.»\n↑ Breizh a-vremañ, F. Favereau, 2005, p. 169\n↑ Distagadur brezhonek manet bev war-lerc'h diskennidi an dud bet eno.\nMonumant e koun arme Breizh\nAdtapet diwar « https://br.wikipedia.org/w/index.php?title=Kamp_Koñli&oldid=1999456 »\nKemm diwezhañ d'an 14 Mez 2022 da 15:59\nKemmoù diwezhañ degaset d'ar bajenn-mañ d'an 14 Mez 2022, da 15:59.


Buhez ar Sent/1912/Theodot - Wikimammenn\nBuhez ar Sent/1912/Theodot\n◄ Paskal Baylon Theodot Erwan ►\nEur c’hristen, Viktor e hano, a oe stlejet dirak gouarner Ancyr, ha klask a rejod ober d’ezan nac’h e fe. Theodot, eur mignon d’ezan, a c’hallas en em zilan en e brizon hag a gennerzas anezan. Viktor a c’houzanvas gwaskadennou kentan ar verzerenti, mes arôk ar fin, e galon a deuas da vankout d’ezan ; goulenn a reas ober eun diskuiz. Kaset e oe d’ar prizon, hag eno ne zaleas ket da dremen. Diês eo gouzout p’eman kurunen ar verzerenti war e dâl pe n’eman ket. Theodot, an hini en devoa e gennerzet, a oa eun hostiz eus kêr Ancyr, a veze, abalamour ma oa dister e vicher, tôlet nebeut a evez outan, hag a c’hallas evelse ober kalz a vad d’an Iliz.\nHen a ouie pelec’h en em guze ar veleien, hag a gase d’eze bara ha gwin oferen ha ne vezent ket bet kinniget d’an idolou.\nE di a oa digor d’ar gristenien forbanet, ha kaout a rent ennan ali ha skoazel ; bezan e oe evite, eme e historier, « evel an arc’h epad an dour-beuz. » Unan eus an oberou a drugare a rê ar muian, oa klask korfou ar verzerien da zebelian.\nO vezan klevet e oa bet laket Valanz d’ar maro evit ar fe, eun eiz leo bennak diouz Ancyr, ec’h eas d’e glask hag e teuas a benn da dennan e gorf eus ar stêr Halys, elec’h m’oa bet tôlet gant e vourrevien.\nPa zizroas d’ar gêr, e kavas ar strafuilh dre-oll : seiz kristenez, merc’hed a renk ha merc’hed en oad o seiz, a oa o frosez o ren ; ar gouarner a glaske ober d’eze trei kein d’o relijion. Theodot a bedas kalonek an Otrou Doue da rei d’eze nerz awalc’h da anzav o fe. A drugare Doue, hini ebet aneze ne blegas, ha stlapet e oent o seiz, eur men ouz o goug, en lenn Ancyr.\nAn de war-lerc’h, an hostiz santel a dennas dre laer korfou ar verzerezed eus an dour. An tôl o vezan bet anavezet, ar gouarner Theotekn a reas ober enklask.\nTheodot en devoa c’hoant da vont d’en em ziskuilh, mes e vignoned a viras outan hag a gasas unan aneze, Polychron, da welet, dre douez an dud-all, ar pez a dremene war al leur-gêr.\nAnavezet evit bezan kristen, e oe klasket tennan digantan ar wirione ; dirak ar gourdrouzou, Polychron a gemeras aon hag a ziskuilhas Theodot.\nD’ar c’helou-ze, heman a zavas da vont d’al lez-varn. En hent e kavas daou vignon a lavaras d’ezan oa tec’hel oa ar gwellan tra an evoa d’ober. Mes hen a gerzas gant muioc’h a hast da gât e enebourien. En em gavet war al leur-gêr, e tôlas eur zell war an tan, war ar gôteriou, war ar rojou ha war an holl benviou a varo.\nTheotekn a welas dustu gant piou an evoa d’ober, hag o c’houzout ne deuje biken a benn d’ober aon d’ezan, e klaskas e douellan ; prometi a reas d’ezan gras vat an impalaer hag ar c’hargou kentan en Ancyr. Kredi rê e teuje hep poan ebet da c’honid Theodot, o kinnig d’ezan pignal eus ar renk izelan d’ar renk uhelan. Mes ar merzer, elec’h ober van ouz ar promeseou-ze, a reas gwap aneze, a zispennas ar relijion bagan hag a reas eur veuleudi vras eus ar relijion gristen.\nAr bobl, ouz e glevet, a youc’has, kement a zroug a oa ennan ; beleien an doueou, gant ar gounnar, a rogas o dilhad hag a vruzunas o c’hurunennou ; roët e oe urz raktal da astenn Theodot war eur marc’h-koat ha d’e gastizan gwasan m’helljed.\nAr gouarner a grede gallout dont a benn anezan en doare-ze ; mes Theodot a bede Jezuz-Krist, « esperanz an dud dizesperet, » hag a c’hallas gouzanv e boaniou hep fallgaloni. O welet n’helled ket e blegan, e oe roët urz d’e zibennan. E verzerenti glorius a zigouezas er bla 304.\nMicher an hostiz a zo unan ha n’eo ket eus ar re êsan, evit gellout ober enni ar zilvidigez, ha dibôt eo an hostizien vat.\n’Us peb hostaleri eman ar c’hiz da stagan eur bod ilheo, mes evit ober mat, ouz an darn vrasan aneze vefe red stagan tri gleze, unan hag a laz ene ar re a ya enne, eun all hag a laz o c’horf, hag eun all hag a doull kalon o c’herent.\nII. — En hostaleri e ve lazet ar c’horf.\nTân a renker da lonkan, tân gwisket en melen.\nAn dir hag ar men a zo kalet hag a deûz ’barz an tân ; korf an den n’eo na dir na men. Penôs ne deûzfe ket ?\nNe reont van ’vit ankenian bugale ha gwragez,\nDirak gwer ha boutailhou, chomont da c’hlaourenni,\nPa skuilher daerou c’houero war oaled yen o zi.\nDibôt eo an hostizien vat ; nemet muioc’h a ze a verit o deus ar re a zo urz gante, hag a chom heb ober gaou, o werzan o zreo re ger, pe o werzan treo re fall d’an dud a renk ober o disken en o zi, pe o rei da evan d’ar re ha n’o deus dija evet nemet re.\nAdtapet diwar « https://br.wikisource.org/w/index.php?title=Buhez_ar_Sent/1912/Theodot&oldid=37783 »\nKemmoù diwezhañ degaset d'ar bajenn-mañ d'an 25 Mez 2012, da 13:10.


nemet - Wikeriadur\nAnv-gwan-verb ar wrizienn NEM, « krommañ, gwarañ, dasparzh », a gaver e-barzh « lemel », ha « neñv ».\ndirak un niver\nDiv eur nemet ugent. Kreisteiz nemet pemp.\n(peurvuiañ) war-lerc'h ur verb er stumm-nac'h:\nAl logodenn n'he deus nemet un toull a zo boued d'ar c'hazh — (Krennlavar.)\nken (+ anv-kadarn) nemet ...\nn'eus nemet, n'eus ken nemet\nne ra nemet\nmann nemet, netra nemet, seurt nemet, tra nemet\nN'en devoa seurt nemet ar pezh a c'houneze bemdez ... . — (Yann ar Floc'h, Koñchennou eus Bro ar Stêr Aon, Levrdi Le Dault, Kemper, 1950, p. 136.)\ngalleg : sauf (fr)\nsaozneg : but (en)\nnemet stagell kenurzhiañ\nGlav a raio, nemet mont a rin memes tra.\na verk ur vartezeadenn, gant an doare-divizout\nMont a rin da bourmen nemet glav a rafe.\nN’hon eus na gwele na boued da reiñ deoc’h nemet kousket a rafec’h war ar solier, ha debriñ eus hon bara-heiz. — (Fañch an Uhel, Kontadennoù ar Bobl/2, Al Liamm, 1985, p. 160.)\nMa laras na dimezje ken biken nemet kavout a raje unan hag a zereje dezhi en pep tra abidoù eured e wreg kentañ — (Fañch an Uhel, Kontadennoù ar Bobl/3, Al Liamm, 1988, p. 25.)\n— [...]. C'houi a zo tud diod, ha nemet lekeat e ve dirak ho kinou, ne gavfec'h tamm da vezur ho korf. [...]. — (G. MILIN, Gwechall-goz e oa..., Kemper, 1924, p. 62.)\nKig nemet ur gouel-berz a ve Da Wener ne zebri morse. w:Gourc'hemennoù an Iliz\nMorse, nemet Mab Doue e vije, ne voe den ker mat-all war an douar... — (Yann ar Floc'h, Koñchennou eus Bro ar Stêr Aon, Levrdi Le Dault, Kemper, 1950, p. 11.)\nnemet ur chañs a ve\nnemet stagell isurzhiañ\nMont a rin da bourmen nemet e rafe glav — (Mammenn ?.)\nDoare-diskleriañ pe doare-divizout da-heul ar stagell kenurzhiañ, doare-divizout da-heul ar stagell isurzhiañ.\ngalleg : mais (fr) , sauf que (fr)\nAdtapet diwar « https://br.wiktionary.org/w/index.php?title=nemet&oldid=265136 »


Wikipedia:Kumuniezh/An davarn/sizhunvezh 41, bloaz 2011 - Wikipedia\nWikipedia:Kumuniezh/An davarn/sizhunvezh 41, bloaz 2011\n1 10/10/2011 — 16/10/2011\n1.1 Margarete von Alertshausen\n1.2 Labour merourien\n1.3 Botoù dre dan\n1.4 Elesbed ludovika Bavaria\n1.6 Language support group for Breton\n10/10/2011 — 16/10/2011[kemmañ ar vammenn]\nSkrivañ un dra bennak er unan ha daou-ugentvet sizhun eus 2011 | An davarn | sizhun a-raok — sizhun war-lerc'h\nMargarete von Alertshausen[kemmañ ar vammenn]\n... a zo anvet heñvel en alamaneg hag e galleg: perak e vije ret kemmañ hec'h anv e brezhoneg? Bianchi-Bihan 12 Her 2011 da 02:21 (UTC)\nAdanvet reizh eta. Bianchi-Bihan 13 Her 2011 da 11:22 (UTC)\nLabour merourien[kemmañ ar vammenn]\nLabour an Implijer:92.103.152.212 . Al labour diverkañ n'eo ket aotreet er wikipedia. Bianchi-Bihan 12 Her 2011 da 09:33 (UTC)\nGwir eo. Primoc'h e vefe skrivañ war bajenn ur merour pa vez seurt goulenn. Estroc'h evit diverkañ traoù en deus graet war a seblant. Lezet em eus ur ger hag ur patrom a-ratozh er bajenn kaozeadenn evit ar mare.--Kadwalan 13 Her 2011 da 14:14 (UTC)\nSalud deoc'h. Digoret ez eus ur votadeg all war pajenn ar botoù da c'hoût ha roet e vo ar statud bot da Vagobot ha da JhsBot. Labour mat a reont. An eil dreist-holl. Degas a ran da soñj deoc'h e vez kuzhet labour ar botoù o deus ar statud-se e pajenn ar c'hemmoù diwezhañ nemet ha c'hoant ho pefe da welet ar pezh a reont. Skañvaat a ra un tamm mat ar roll kemmoù eta hag aesoc'h eo kavout ar pezh a fell d'an unan. A galon --Kadwalan 13 Her 2011 da 14:14 (UTC)\nElesbed ludovika Bavaria[kemmañ ar vammenn]\nBrezel emañ kadwalan oc'h ober ouzh ma labour adarre, ha gant fazioù bep tro (evel en titl-mañ). O pellaat diouzh ar wikipedia holloueziadurel emaomp. N'eus ket ur merour evit harz outañ?Bianchi-Bihan 13 Her 2011 da 14:44 (UTC)\nKavout a ra dezhañ ne vez ket graet al labour buan a-walc'h ganin!!! Hag eñ bet tri bloaz hanter gant e hini:http://br.wikipedia.org/w/index.php?title=Sahoure&action=historysubmit&diff=1072006&oldid=283796 ! Bianchi-Bihan 13 Her 2011 da 14:53 (UTC)\nN'out ket perc'henn war ar pennadoù, savet e vez ar pennadoù dre genlabour an holl skridaozerien. Ar brezhoneg eo yezh hor wikipedia ha seblantout a raes a-du db an dra-se p'hon eus kaozeet diwar-benn ar memes danvez en davarn un tamm mat a amzer zo bremañ. Kemm anvioù pennadoù en alamaneg pe e portugaleg n'eo ket ober brezel. Ma vefe choazet an titl ganit e brezhoneg ne vefe netra da gemm moarvat. Amzer a-walc'h a vez gant an holl genlabourerien d'en em soñjal pemp munut a-raok treiñ un anv-bro en un anv-pennad. Ma tisplegfes perak e talc'hez d'o skrivañ e yezhoù all e vefe tu kompren marteze? --Kadwalan 13 Her 2011 da 15:03 (UTC)\nPep hini a labour evel ma kar. Kemer a ran ma amzer eta, ha n'an ket da ober reuz e pennadoù ar re all, eveldout. N'on ket sklav na mevel den ebet. Treiñ a ran, en ur ziwall penaos e vo troet anvioù an dud, a zo liammet an eil ouzh egile, ha klask a ran kompren pezh a ran a-raok, n'eo ket eveldout pa faziez div pe deir gwech gant da gemmoù alies. Marteze e plij dit gwaskañ war ar re all. War ma choug bepred e plij dit ober. Implij ar wikipedia evit un tamm veñjañs abaoe ar bloavezhioù kozh ... Brav. Bianchi-Bihan 13 Her 2011 da 15:14 (UTC)\nEvel just pep hini a labour evel ma kar hervez ar reolennoù. Rezon 'teus. Kemer a rez amzer da dreiñ Von Osterreich gant Aostria ha de portugal gant Portugal, da skouer. Mat-tre. Emañ ar gwir ganit prederiañ. Ma tremen unan da sikour da dreiñ buan ne dalvez ket ar boan da vezañ annoazhet memes tra. Ar reolenn zo lakaat an titloù e brezhoneg. Ur devezh pe ur penn-devezh zo gortoz a-walc'h da'm soñj evit ma vefe graet. Ne lâran ket ne ran ket fazioù ha kontant e vezan da vezañ difaziet atav. Arabat klask abegoù personel. N'anavezan ket ac'hanout nemet dre ar pezh a rez amañ e vefe.--Kadwalan 13 Her 2011 da 16:13 (UTC)\nBiskoazh! Setu un aotrou o tivizout a-benn pegeit e rank e vevelien ober o labour dindan e urzhioù! Un devezh, emezañ! Hag eñ: 3 bloaz hanter, evel amañ: http://br.wikipedia.org/w/index.php?title=Sahoure&action=historysubmit&diff=1072006&oldid=283796\nEmzalc'h holloueziadurel all: difennet ober gant anvioù gwir an dud: http://br.wikipedia.org/w/index.php?title=Katelin_Kastilha&action=historysubmit&diff=1073271&oldid=1073189. Bianchi-Bihan 14 Her 2011 da 06:37 (UTC)\nMat e vefes da gontañ romantoù ma ne adlavarfes ket atav ar memes tra. Abaoe an deroù emañ ar verourien fall o tagañ ac'hanout en un doare disleal ha disol da grediñ. Ma kav dit e ranker klokaat ur pennad kae hardizh ha mat pell zo. Reolennoù envel zo. N'eo ket dav gortoz zoken evit o lakaat da dalvezout. Kontant on da c'hortoz un tamm met n'eo ket ret ober. Ha da istorioù difenn n'int ket gwir. Bep gwezh ma vez kemmet an disterañ tra ez pajennoù (ul liamm amañ) e vez trouz. N'eo ket evel-se ez a wikipedia en-dro. --Kadwalan 14 Her 2011 da 11:09 (UTC)\nDa fazioù ha sorc'hennoù n'int ket romantoù, siwazh: fedoù pennek int. Mareadoù sioulder da grouiñ zo bet, hervez ar verourien, gwir eo. Te 'lar ez eus merourien fall, me' larfe ez eus darn a ra un implij fall eus o galloud, netra ken. Ha pa welan unan ec'h anavezan anezhañ, ha n'on ket bet ma-unan.\nReolennoù evit pep anv n'eus ket (nemet ar re ijinet ganit), setu ma vefe ret kaozeal un tamm aliesoc'h eget ma rez, e-lec'h divizout da-unanik, hervez da froudenn ha hep kaozeal, petra zo mat ha petra zo fall, hag e-lec'h kaondaoniñ, gant ur spered tostoc'h ouzh ar relijion eget ouzh an holloueziadouriezh, pell-mat diouzh ar c'henemglev. Hervez ar reolennoù eo ar c'henemglev a rank ren, ha n'eo ket da lezenn-te.\nKeit ha ma ri ar reolennoù da-unan, ha da lezenn war ar pennadoù, e ri al labour enne ivez. Ne gomprenez ket, peogwir n'eo ket te a ra al labour, eo liammet ar pennadoù, hag e vez ur bern anvioù disheñvel evit komz eus ar memes den, setu e ranker mont war-blaen, rak ul labour diaes eo. Ha pa freuzez al labour graet ne gavan penn ebet ken d'an neudenn. Dit eo fentus? aes? mat-tre! Neuze, ma'z out finoc'h eget ar re all, e ri labour ar re all da-unan. Bianchi-Bihan 14 Her 2011 da 13:07 (UTC)\nNe gavan na farsus nag aes. Gwir eo n'eus ket reolennoù evit an holl anvioù. Unan zo avat zo e ranker ober gant brezhoneg prop er pennadoù hag en titloù ar muiañ ar gwellañ. N'eus ket ezhomm da vezañ merour da c'houzout an dra-se. Ne welan ket perak e talc'hes da sevel titloù pennadoù gant anvioù broioù pe titloù en holl yezhoù Europa. Da skouer : Elisabet af Østrig er memes devezh ha Elisabeth von Österreich pe Maria de Portugal, Katharina von Österreich (1533–1572), Catalina de Aragón, Elisabeth Ludovika von Bayern. Ha re all bemdez diouzh an druilh. Gortoz a ran Edward of England... Nac'hañ a rez displegañ perak. Marteze az teus c'hoant e vefe tu da gavout an anvioù-se er stumm-se. Mat-tre. Adkasoù zo evit an dra-se. Padal e kavan reizh adkas ar pennad d'un titl e brezhoneg. Ma n'emaout ket a-du displeg perak. C'hoant 'peus da choaz da-unan. A-du emaon ganit. Ne c'houlennan ket gwelloc'h. Met netra ne redi ac'hanomp da c'hortoz en tu all d'un devezh, na memes d'un eurvezh daoust ma c'hortozan atav un tamm. Ma kavez un anv gwelloc'h e brezhoneg goude gra gantañ --Kadwalan 14 Her 2011 da 14:18 (UTC)\nD'am soñj eo ret brezhonekaat pep anv. Er wikipedia brezhonek emaomp hag an danvez hag a zo er pennadoù a rank bezañ e brezhoneg ivez (memes m'eo kuzh an danvez...).\nBianchi-Bihan: me gred e peus savet pennadoù gant anvioù brezhonekaet. Petra eo da zezverkoù evit dibab anv pe anv ? Gwendal 14 Her 2011 da 16:46 (UTC)\nDit e respontan, ha n'eo ket d'ar merour a vez o kontañ ma fec'hedoù er penn all d'ar wikipedia ha ne oar ket en em zigareziñ goude e vrezel divrudañ gant e gornichon en deiz all, chomet digastiz evel ma teree.\nSklaer eo, n'eus den perc'henn d'ar pennadoù: hag eñ n'eo ket ivez. Met adalek ma lako e fri em labour e paouezin gant ar pennadoù-se. Ne genlabourin ket gantañ ken. Dezhañ d'o echuiñ: gant sikour ar bern merourien zo ne vo ket pell!\nMe gred eo droch lavarout, ken aes ha tra, eo ret brezhonekaat pep anv hep gouzout eus petra emaomp o komz. Ha brezhonekaet e vo Helmut Kohl d'ober Elmout Kaol? New Hampshire d'ober petra? Kontelezh Hamp nevez , pe me oar? Jorj Herbert evel ma rae Kadwalan er bloavezhioù tremen? Lakomp. Neuze, sav ur pennad penn da benn er stil-se ma vo gwelet an disoc'h.\nMe gred eo ret studiañ a-raok treiñ. Ha treiñ a ran, evel emaout o paouez lavarout, hag un tamm muioc'h eget n'eus forzh piv amañ, ma sellan a-dost ouzh ar sifroù ha stadegoù: ret eo kontañ? Neuze eo ur prosez fall emañ Kadwalan oc'h ober, evel abaoe 2008, ha n'eo ket un den neptu, hag abaoe pell, hag en diskouez a ra bemdez. Ma vez ret e rin ar gont eus e daolioù fall e-lec'h sevel pennadoù, marteze eo se emañ o klask.\nPa vez un anv-den, kentañ tra, e viran an anv: George Washington n'eo ket Jorj Kerwashing. Margarethe von Trotta a chom evel m'emañ, daoust d'ar c'hoant da gemmañ hec'h anv, peget en unan fin en deiz all: http://br.wikipedia.org/w/index.php?title=Margarete&action=historysubmit&diff=1070811&oldid=1070673). Ha Kristina Sveden zo bet troet ganin goude sellout ouzh an holl stummoù, ha da gentañ penn an hini svedek evel just, hag etre Christina ha Kristina e tibaban an hini tostañ d'ar brezhoneg.\nBianchi-Bihan 14 Her 2011 da 17:29 (UTC)\nMa gomprenan mat ac'hanout e rez hervez ar wikipediaoù all. Pa droont e rez heñvel pa chomont hep treiñ e rez kement all. An dra-se eo ? Mat e vije gouzout perak e tro ar wikipediaoù all an anvioù pe get, ne gav ket dit ? Ma sellan mat, eo tost an holl anvioù e liamm gant anvioù broioù pe lec'hioù hag ul lod mat a zo bet brezhonekaet abaoe pell. Neuze George Washington a chom George Washington evel-just, met Katharina von Österreich a c'heller treiñ aes da skouer (ha graet eo bet). Ma n'eo ket bet brezhonekaet an anvioù lec'h e implijer an anv orin, va ali eo. Gwendal 14 Her 2011 da 18:05 (UTC)\nA-du a-walc'h dre vras, war-bouez un draig bennak, ha hemañ da gentañ-penn dreist-holl: arabat leuskel Kadwalan\nda c'hoari gant traoù evel Jorj Herbert :\nda blantañ anvioù Buhez ar Sent, evel Hedwij Pologn en deiz all: http://br.wikipedia.org/w/index.php?title=Buhez_ar_Sent&action=historysubmit&diff=1066954&oldid=1060386 . Ken buan all e plantfe Alphons ha Thomas ivez. Bianchi-Bihan 14 Her 2011 da 20:33 (UTC)\nA-du emaon kant dre gant gant Gwendal--Kadwalan 16 Her 2011 da 17:31 (UTC)\nPrest da dreiñ n'eus forzh petra n'eus forzh penaos hep studiañ a-raok? N'on ket souezhet. Un tamm siriusoc'h eo al labour a ran, ha ne vez ket graet war urzh nag en ur ober un hantereur, da skouer e-barzh Leonor ha Leonor Kastilha. Bianchi-Bihan 16 Her 2011 da 17:52 (UTC)\nLanguage support group for Breton[kemmañ ar vammenn]\nAs much of the activity will be concentrated on translatewiki.net, it will be a plus when team members know how to localise at translatewiki.net. Thanks, Gmeijssen 16 Her 2011 da 12:39 (UTC)\nAdtapet diwar « https://br.wikipedia.org/w/index.php?title=Wikipedia:Kumuniezh/An_davarn/sizhunvezh_41,_bloaz_2011&oldid=1076539 »\nKemmoù diwezhañ degaset d'ar bajenn-mañ d'an 17 Her 2011, da 16:33.


Pajenn:Morvan - Buez ar Zent, 1894.djvu/504 - Wikimammenn\nPajenn:Morvan - Buez ar Zent, 1894.djvu/504\n19 a C’houere\nsant visant a baol\nann naontekved devez a viz gouere\nVisant a ioa ganet e kreiz lanneier ar Gaskogn er bloaz 1576. He dud a ioa labourerien douar, hag a roaz d’ezhan eur gelennadurez kristen enn he vugaleach. Goudeze e oue lakeat er skol gant ann Tadou euz a Urs sant Fransez, ha d’ann oad a ugent vloaz ez eaz da Doulouz da studia ann theoloji. A benn pemp bloaz goude e oue beleget hag hanvet da bersoun enn eur barrez vad ; mes lezel a reaz ar barrez-se gant eunn all evit en em rei c’hoaz d’ar studi epad pevar bloaz.\nDa fin ar pevar bloaz-se en devoue ezomm da vont da Varseill, hag enn eur zont ac’hano dre vor e kouezaz etre daourn ann Turked. Ar re-ma her c’hasaz gantho da Dunis, hag eno e oue guerzet da genta da eur pesketaer, goudeze da eur medisin, hag erfin da eur c’hristen hag en doa breset ar groaz dindan he dreid evit heul fals kredenn Mahomet.\nVisant a reaz d’ar c’hristen-ze anaout ar grevuzded euz he faot ha distrei ouz Doue a vir galoun. Neuze e teujont ho daou e Frans, hag ar Zant a oue hanvet da bersoun e parrez Klichi e kichen Paris ; mes araok oa bet e Rom o vizita beziou ann ebestel sant Per ha sant Paol.\nEtre daou ar c’hount hag ar gountez a Gondi her goulennaz da ober skol d’ho bugale, ha dre ali ar c’hardinal Berull Visant a guiteaz he barrez evit kemeret ar garg-se. Prest goude e oue hanvet ive gant ar roue da genta belek ar chaleourien, hag hiviziken ec’h en em daolaz holl d’ann oberiou a drugarez o deuz ker brudet he hano, n’e ket hebken e Frans, mes, evit lavaret mad, e kement korn zoer bed katholik.\nEvit guir, n’ez euz seurt tud reuzeudik ebed, na bihan na braz, na koz na iaouank, na goazed na merc’hed, ha\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/504&oldid=137720 »


Dmitriy Medvyedyev (2007)\nD'ar 7 a viz Mae 2008 e teu da vezañ 3de prezidant Rusia. War-dro 70% eus ar mouezhioù a yeas gantañ d'an dilennadegoù aozet d'an 2 a viz Mae. Harpet e oa gant Vladimir Poutin, ha n'halle ket en em ginnig en-dro evit un trede respet, ha meur a strollad politikel a-du gant hemañ. Goude ur respet m'en doa Vladimir Poutin da gentañ ministr, e lez e blas da hemañ evit ar votadegoù prezidant war-lerc'h. Dilennet Poutin setu Medvyedyev da Gentañ Ministr d'e dro (2012). Mic'hail Michoustin en deus graet e lec'h d'ar 16 a viz Genver 2020.\nAdtapet diwar « https://br.wikipedia.org/w/index.php?title=Dmitriy_Medvyedyev&oldid=1997800 »\nKemmoù diwezhañ degaset d'ar bajenn-mañ d'an 8 Mez 2022, da 00:40.


Boued-laezh - Wikipedia\n(Adkaset eus Laezhaj)\nAr boued-laezh (pe laezhaj ivez) a zo boued fardet gant laezh, laezh saout peurvuiañ, met laezh givri , dañvadezed, kañvalezed, ar c'hazekenned, ar yakezed, ar bualezed a c'hell bezañ implijet kenkoulz all...\nJohannes Vermeer, Plac'h al laezh, Amsterdam, Rijksmuseum, 1658-1660\n3 Al laezhajoù brudetañ\n5 Ar vagadurezh el laezhajoù\nSavet e veze chatal evit o c'hig pe o laezh. E Breizh e oa a-bouez al laezh e buhez an dud: amann evit fardañ boued, laezh dous evit ober krampouezh, laezh-ribod da evañ, pe da zebriñ gant patatez, gant kaletez e Breizh-Uhel. Ouzhpenn-se e c'halled gwerzhañ an amann er marc'had (diaesoc'h evit al laezh), ha kement-se a zegase un tamm arc'hant en ur bed ma veve an dud en un ekonomiezh kloz.\nOuzhpenn ar boued-laezh ordinal, ar yaourtoù ha fourmajoù a bep seurt, ouzhpenn ar c'houignoù ha gwispid, e vez implijet laezh e-barzh a bep seurt boued e stumm poultr-laezh. Implijet e vez poultr-laezh er gwastilli hag e bouedoù a bep seurt, ha roet e vez d'al loened ivez (evit al leueoù da skouer). Ar c'hazein, unan eus danvezioù al laezh, a ya da fardañ plastik, paper...\nAl laezhajoù brudetañAozañ\nal laezh goellet (meur a seurt)\nyaourt (meur a seurt)\nlaezh gant bifidus\nan dienn skornet\nar c'heuzioù (meur a seurt)\nAr vagadurezh el laezhajoùAozañ\nTalvoudegezh roet evit 100 gramad a zanvez debrus er meuz\nDiazez jediñ an dalvoudegezh kalorek evit 1 gram (1 kcal = 4,18 kJ) :\nGlukidoù : 4 kcal pe 17 kJ\nProteinoù : 4 kcal pe 17 kJ\nLipidoù : 9 kcal pe 38 kJ\nalkool etilek : 7 kcal pe 29 kJ\nLaezh conc.sucré kriz Laezh 335 1400 54 8,2 9 361\nLaezh kriz Laezh 63 263 5 3,2 3,8 120\nLaezh kriz Laezh 65 272 5 3,5 3,5 119\nlaezh hanter digoavenet Laezh 47 195 5 3,2 1,55 112\nLaezh digoavenet Laezh 35 145 5 3,2 0 ,5 112\nYaourt standard nature Laezh go 44 213 5,5 4,3 1,2 148\nAdtapet diwar « https://br.wikipedia.org/w/index.php?title=Boued-laezh&oldid=1865964 »\nDernière modification le 16 C'hwe 2020, à 18:34\nKemmoù diwezhañ degaset d'ar bajenn-mañ d'an 16 C'hwe 2020, da 18:34.


Pajenn:Fenelon - Digweziou Telemaq mab Ulyss.djvu/29 - Wikimammenn\nPajenn:Fenelon - Digweziou Telemaq mab Ulyss.djvu/29\nc’homi ho douarou. Entan a réjont hor lestr, ha laza ho kenvroïz ; ne arboelljont német Mentor ha mé évit hor c’has dirag Acestès, ha gouzout pétra éz oa en ho ménoz, hag euz a bé léac’h éz oamp deut. Tréanti é réjomp é qéar, an daouarn éréet adren ar c’heïn, hag hor buez ne oé lézet déomp német évit hor rei en arvest d’eur bopl ferv, pa oufed éz oamp Grécianed.\nQément-sé a vanaz din crissoc’h éguet ar maro. En em esclam a riz : O roué ! laqit ac’hanomp d’ar maro qentoc’h éguet hor laqaat er sclavach : gwézit ez oun Télémaq, mab da Ulyss, roué Ithaq. Clasq a\nAdtapet diwar « https://br.wikisource.org/w/index.php?title=Pajenn:Fenelon_-_Digweziou_Telemaq_mab_Ulyss.djvu/29&oldid=116689 »\nKemmoù diwezhañ degaset d'ar bajenn-mañ d'an 30 Mez 2018, da 12:15.


Filtre en cours : Énergie\nCheñchamantoù a-fet an ekologiezh hag an energiezh\nRoet ez eus bet lañs da gCOP Rannvro Breizh !\nEus ar c’hCOP 21 da gCOP ar Rannvro, emañ Breizh o plediñ a-zevri gant ar cheñchamantoù a-fet an ekologiezh hag an energiezh, pa ro lañs d’ar c’hCOP breizhat-se ma fell dezhi bodañ an holl dud a gemer perzh er cheñchamantoù-se. E "Kroashent ar cheñchamantoù" e oa bet bodet 700 a dud d’an 9 a viz Meurzh evit reiñ lañs d’ar jeu.\nDizoloet eo bet raktres skouer ar parkad rodoù-avel war-neuñv e Groe\nA-benn 2019 e vo staliet ur parkad gant meur a rod-avel war-neuñv el lec’h dibabet er su da enez Groe. Displeget e oa bet raktres ar stroll industriel skoazellet gant Rannvro Breizh d’ar Meurzh 5 a viz Ebrel e Pariz. Ar pal : ober taolioù-esae evit gwellekaat an danframmoù hag an teknologiezhioù a-fet rodoù-avel, hag ivez evit gwiriekaat patrom arm...\nÉconomie Énergie Développement durable\nCheñchamant a-fet energiezh ha teknologiezh niverel\nRouedad SMILE : war-zu rouedadoù tredan naouek ar C’hornôg\nRannvroioù-skouer eo Breizh ha Broioù al Liger a-fet diorren ar rouedadoù tredan naouek a-vras hiviziken. Emgav o doa en Oriant, d’ar Gwener 22 a viz Ebrel, gant ar 160 keveler a gemer perzh er raktres evit reiñ lañs d’an traoù dirak Jean-Yves Le Drian ha Bruno Retailleau, prezidant Rannvro Broioù al Liger.\nNumérique Énergie Développement durable\nRouedadoù tredan naouek : Breizh dibabet evit ar galv da raktresoù\nD’ar Meurzh 15 a viz Meurzh, Ségolène Royal hag Emmanuel Macron o doa taolet pled ouzh ar raktres SMILE, goude ur galv da raktresoù gant ar Steuñv rouedadoù tredan naouek. Breizh hag ar Broioù al Liger a vo un tiriad skouer evit diorren rouedadoù tredan naouek a-vras.\nClimat Économie Énergie\nUr rod-vor nevez er-maez da Vreizh\nGoude ar rod-vor Sabella a oa bet staliet er-maez da enez Eusa e 2015, e oa tro ar rod-vor RELS/Openhydro da vezañ lakaet er-maez da Enez-Vriad, dimerc’her, evit tennañ gounid eus ar redoù-mor a zo en-dro d’an enezenn. Gant an eil rod-vor a vo staliet en nevezamzer ez aio d’ober an uzin gentañ a vo luget ouzh ar rouedad tredan vroadel.\nÉnergie Innovation Mer\nBadezet eo bet ent-ofisiel ar rod-dour D10 a-raok bezañ diskouezet d’an dud\nPierrick Massiot, prezidant Rannvro Breizh ha Jean-François Daviau, prezidant an embregerezh Sabella, o doa badezet ar rod-dour D10 d’ar Gwener 24 a viz Ebrel. Splujet e vo er Froñveur, en donvor da enez Eusa, e miz Mezheven. Pedet e oa an dud da zont d’he gwelet d’ar Sadorn 25 a viz Ebrel da-geñver un devezh dorioù digor e porzh Brest.\nTreuzkemm doare energiezh\nGant ar gevredigezh yaouank Tri'Nerzh e vo stoket energiezh an heol hag an avel\nE Breizh e c’hallimp a-benn nebeut, gant krouidigezh ar c’hevredad yaouank Tri'Nerzh, stokañ energiezh an avel, an energiezh fotovoltaek hag energiezh an dour evit korvoiñ anezho. Un nevezadenn skoazellet gant ar font rannvroel Eilan gouestlet d’an energiezhioù nevezadus.\nTremen energetek : dalc’het eo bet mennozhioù Breizh\nEnergiezhioù nevezadus, nevesadur termek al lojeiz, treuzdougen… : mennozhioù a-leizh kinniget gant Breizh a c’hellfe bezañ lakaet en danvez lezenn steuñviñ war an tremen energetek.\nAoût 2019 1 Juillet 2019 3 Juin 2019 4 Mai 2019 3 Avril 2019 6 Mars 2019 3 Février 2019 4 Janvier 2019 4 Décembre 2018 5 Novembre 2018 4 Octobre 2018 5 Septembre 2018 3\n2018 22 2017 27 2016 36 2015 31 2014 38 2013 29 2012 35 2011 30 2010 19 2009 21 2008 1\nParticuliers 1375 Association 600 Collectivité 698 Entreprise 846 Établissements de formation 429\nTerritoires 243 Économie & emploi 516 Ens. sup., recherche & innovation 150 Formation & orientation 372 Culture 348 Europe & international 161 Environnement 345 Mer 234 Égalité 34 Transports 190 Tourisme & patrimoine 223 Sport 176 Langues de Bretagne 79 Bretagne numérique 102


Psamathe : diforc'h etre ar stummoù - Wikipedia\nPsamathe : diforc'h etre ar stummoù\nStumm eus an 20 Eos 2017 da 14:08\n1 okted lamet , 4 bloaz zo\nStumm eus an 20 Eos 2017 da 14:07 (kemmañ)\nStumm eus an 20 Eos 2017 da 14:08 (kemmañ) (dizober)\nAnaout a reer div vaouez anvet ''Psamathe'' (Ψαμἄθῃ, e gregach, diwar ψἄμμος, «traezh», ha θεια, «doueez») e mojennoù [[Hellaz kozh]]:\n1. '''Psamathe''' a oa un [[Nereidenn]], karet gant [[Aiakos]], ha mamm e oa da [[Fokos]] ([[Metamorfozoù]], XI, 398 gant [[Ovidius]]). En drajedienn ''[[Helen (Euripides)|Helen]]'' gant [[Euripides]] avat e oa dimezet da [[Proteüs (mitolofiezh)|Broteüs]], roue [[Egipt]], hag ur verc'h he doa bet digantañ, [[Eidothea]].\nXI, 398 gant [[Ovidius]]). En drajedienn ''[[Helen (Euripides)|Helen]]'' gant [[Euripides]] avat e oa dimezet da [[Proteüs (mitolofiezh)|Broteüs]], roue [[Egipt]], hag ur verc'h he doa bet digantañ, [[Eidothea]].\n2. '''Psamathe''' a oa merc'h da [[Krotopos]], roue [[Argos (kêr)|Argos]]. Karet e oa bet gant an doue [[Apollon]], ha mamm e oa da [[Linos]]. Aon he doa rak he zad, ha roet he doa he mab Linos da vesaerien da vagañ. Pa oa deuet bras ar bugel e voe drailhet gant chas. Psamathe a voe lazhet gant he zad. Pa oa displijet an doue Apollon gant kement-se e kasas un tamm bosenn da ziouennañ bugale Argos, kement ha deskiñ d'an dud en em zerc'hel.\nAdtapet diwar « https://br.wikipedia.org/wiki/Dibar:MobileDiff/1764064 »


Pajenn:Morvan - Kenteliou hag istoriou a skuer vad evit ar Vretoned, 1889.djvu/303 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/303\neget enouamanchou ; me am euz efet calir ar c’hoervder beteg al li. Lamet o deus diganhen kerent, mignonet, mitizien, huisien. Pelleat o deus diouzin va fried carantezuz ep va lezel zoken da lavaret dezhi eun diveza kenavezo. Eus va breur, eus a Fransez a garien kement hag a garan ato a greis calon, o deus great va brasa enebour. Tolet o deus caillar var va zonjezonou ar re eüna. N’eus ket a c’heier ha n’ho defe savet em enep. Etouez ho geier all, o deus lavaret e voan enebour d’am bro.\nNan, mil guech nan ! Mar d’oun bet pell e Brozaos n’oun ket deut da veza saos ; va c’halon ha va ene a zo chomet ato stag oc’h va Breiz muia caret ; ha me en eur vro estren ne sonjen nemet enhi. Ama, er prizon enk ha tenval-ma, mar em eus c’hoaz eur blijadur bennag, eo sonjal an ezen a deu dre ar prenest-ze eo ezen Breiz, ar c’hornig euz an oabl a c’hellan da velet eo oabl Breiz. Pa vezin maro, Godik, mar gell da vouez dister en em rei da glevet oh ! lavar d’am bretonet, mar en deus bet Jil anaoudegez vad evit prinset Brozaoz, he galon a ioa ato oll da Vreiz.\nHa brema, merc’h ker, digaset ama gant Doue, kea d’ar gær ; va goardou a alfe dont ama, ha ma coesez etre ho daouarn, ar vad ac’h eus great din a goustfe da vuez dit. En eur dremen dirag Guerc’hez an derven, laca dirazhi an tam-ma euz va gouriz a zo herminik Breiz merket varnezhan ; setu kement a c’hell eur prizonier reuzeudik da ginnigen d’he batronez gallouduz. Godik, te ac’h eus great vad d’am c’halon ; ra vezi benniget !\n— Kenavezo ! ô va frins, me deui adarre varc’hoas ! Red eo e chomfac’h beo ; arabat eo falgaloni. Gant sicour Doue e teuot abenn da ziskuez\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/303&oldid=162448 »\nKemmoù diwezhañ degaset d'ar bajenn-mañ d'an 17 Mae 2020, da 10:34.


Tres Nedeleg din : tapit krog en ho kreionoù, bugale !\nDigor eo ar genstrivadeg Tres Nedeleg din d’ar vugale etre 3 ha 12 vloaz. Luc’hskeudenn: Jean-Jacques Banide\nLe 06/11/2019 • Mis à jour le 06/11/2019 | 16h28\nAdlañset eo ar genstrivadeg « Tres Nedeleg din » gant Ti-kêr Kemper, evit bugale Kemper etre 3 ha 12 vloaz, skoliataet e Kemper pe o taremprediñ ur greizenn-dudi e kêr.\nAn arzourien yaouank o deus betek ar Merc’her 11 a viz Kerzu, da 5 e gm koulz diwezhañ, evit kas o zresadenn d’an ti-kêr kreiz-kêr pe d’an tiez-kêr karter, an hini tostañ d’o zi. Rannet e vo an tresadennoù etre tri rummad: 3/5 bloaz, 6/8 vloaz ha 9/12 vloaz.\nGoulennet e vez kinnig an tresadennoù war follennoù-paper A4 a-led (furmad doare gweledva). Pep tresadenn a vo da gas gant ur baperenn-c’hoari, hag a gaver en ti-kêr hag en adtiez-kêr Kerfeunteun, Penharz hag an Erge-Vihan.\nGounezerien pep rummad a vo profet levrioù dezho.\nRoet e vo ar prizioù d’ar Merc’her 18 a viz Kerzu da 4 e30 gm en Ti kêr ha tolpad-kêrioù, gant merenn vihan da-heul. Diskouezet e vo an tresadennoù e hall an ti-kêr adalek an 18 a viz Kerzu betek an 8 a viz Genver, hag en adtiez-kêr eus an 9 betek ar 24 a viz Genver.\nPellgargañ ar reolennoù hag ar baperenn-enskrivañ\nEus an 23/10/2019 d’an 11/12/2019


Eugenia Osterberger - Wikipedia\nAnv Prudencia Eugenia Juana\nGanedigezh 20 a viz Kerzu 1852\nMarv 8 a viz C'hwevrer 1932 (79 bloaz) Nisa\nPrudencia Eugenia Juana Osterberger Luard (Santiago de Compostela 20 a viz Kerzu 1852 – Nisa, 8 a viz C'hwevrer 1932), brudet evel Eugenia Osterberger, a oa ur sonaozourez ha pianoourez c'halizat da vare ar romantelouriezh.\nMerc'h e oa d'ur vaouez eus A Coruña ha d'un engraver elzasat.\nAbred e diskouezas bout dedennet gant ar sonerezh, ha plac'hig e oa c'hoazh pa zeskas seniñ ar piano. E 1879, bloavezhioù goude he distro eus ur stummadur e Bro-C'hall, e timezas gant an ijinour gall François Saunier Goubard – abaoe an dimeziñ-se e voe graet Eugène Saunier ha Madame Saunier anezhi e Bro-C'hall – hag en em stalias e kêr A Coruña. Eno e chomas e darempred gant pennoù meur sonerezh hec'h amzer ha gant re al lennegezh evel ar skrivagnerez Emilia Pardo Bazán (1851-1921).\nEmezelañ a reas er gevredigezh Sociedad del Folklore Gallego, bet diazezet e 1881 hag a voe kavell ar Real Academia Galega. A-drugarez d'he labour war dachenn ar sonerezh e voe anvet Eugenia da ezel en Academia diouzhtu pa voe krouet e 1906.\nE 1908 e kuitaas Galiza gant he ziegezh da vont da Nisa, ma chomas betek he marv e 1932.\nDianav eo chomet an darn vrasañ eus hec'h oberennoù embannet gant ar soner Canuto Berea Rodríguez en A Coruña, gant F. Laurens e Pariz ha gant an ti-embann Benito Zozaya ha Casa Dotesio e Madrid. Oberennoù evit ar piano hepken pe evit piano ha mouezh eo an nebeud reoù anavezet digant ar sonaozourez a Gompostela. Ouzhpenn he labour war ar sonerezh e kemeras perzh e meur a luskad evit kas sevenadur Galiza war-raok. \nKelenn ar sonerezh a reas ivez – p'edo o chom en A Coruña da nebeutañ : unan eus he skoliadezed e voe Pilar Castillo Sánchez (1895-1942), anezhi ur sonaozourez ha pianourez anavet el live etrebroadel. \n1.1 Yaouankiz ha stummadur\n1.2 Kelennerez war ar galleg hag ar sonerezh\n1.3 Dimeziñ ha dilojañ da A Coruña\n1.4 Dilojadeg da Nisa ha bloavezhioù diwezhañ\n2 Ankouaet hag addizoloet\n3.1 Oberennoù evit ar piano hepken\n3.2 Oberennoù evit ar vouezh\n4 Eugenia Osterberger hag intelligentsia hec'h amzer\nTreuz[kemmañ | kemmañ ar vammenn]\nChapel Corticela e Santiago de Compostela, ma voe badezet ha ma timezas Eugenia Osterberger\nYaouankiz ha stummadur[kemmañ | kemmañ ar vammenn]\nE Santiago de Compostela e voe ganet Prudencia Eugenia Juana Osterberger Luard d'an 20 a viz Kerzu 1852, hag antronoz e voe badezet e chapel Corticela an iliz-veur.\nHe zad, an Elzasad Georges Osterberger, a oa brudet evel engraver ha maendreser ; deuet e oa da gêr A Coruña evit labourat gant an orfebour, engraver ha luc'hskeudenner suis Henri Luard Falconier. Diwezhatoc'h e timezas gant Emilia, anezhi merc'h Falconier hag e wreg Bernarda Álvarez Gondovia ; Emilia Luard Álvarez e voe mamm Eugenia Osterberger.\nPa voe desavet en un endro liesvroadek hag arzel e c'hallas Eugenia kaout ur stummadur speredel hag arzel klokoc'h eget na veze roet da verc'hed ar mare. Abred e tiskouezas bout dedennet-bras gant ar sonerezh, petra bennak ma ne ouzer ket gwall vat a-zivout he stummadur kentañ hag a c'hoarvezas en he c'hêr c'henidik ; a-raok he navet bloaz he devoe he fiano kentañ, bet prenet gant hec'h eontr Justo Luard e stal Canuto Berea e voe he fourvezer skridoù-sonerezh adal neuze. Gant Mariano Tafall, anezhañ ograouer iliz-veur Santiago de Compostela, e voe levezonet Eugenia evit dibab he benveg, hep mar ebet ; hennezh a oa bet o kelenn dezhi marteze, met dre studiañ ar c'henskriverezh etre Canuto Berea hag ur soner anvet Manuel Martí e c'heller dezastum e voe hennezh he c'helenner d'ar mare ma voe barrek a-walc'h ar plac'hig evit ma postje he zud ur sammad bras a arc'hant evit prenañ ar benveg.\nBloavezhioù diwezhatoc'h e voe kaset Eugenia da studiañ e Juilly (Seine-et-Marne), ma oa bet addigoret gant an abad Bautain ur skol serr abaoe 1638 ; eno e oa ur skolaj evit ar merc'hed, renet gant leanezed eus an urzh anvet Les Dames de Saint-Louis. A-drugarez d'he stummadur gallek e c'hallas gounez he bara dre reiñ kentelioù galleg ha sonerez, hep ma vije ret dezhi dimeziñ.\nKelennerez war ar galleg hag ar sonerezh[kemmañ | kemmañ ar vammenn]\nBruderezh evit Eugenia Osterberger\nEl Diario de Siantiago, 19/10/1875\nA-drugarez da genskriverezh Canuto Berea e ouzer e tistroas Eugenia da C'haliza e 1874, ma vevas e ti he zud ha ma prenas skridoù-sonerezh. Sonerez a-vicher e voe-hi, ha kelennerez war ar galleg ivez. War ar gazetenn El Diario de Santiago deiziadet 19 a viz Here 1875 e c'helled lenn :\nSrta. D.a Eugenia Osterberger, profesora titulada en París, abre el 1.° de Nobiembre próximo, un CURSO DE FRANCÉS para Señoritas; Rua Nueva núm.4\n« An Dimezell Eugenia Osterberger, kelennerez diplomet e Pariz, a zigor d'ar 1añ a viz Du o tont, KENTELIOÙ GALLEG evit an Dimezelled; Straed Nevez niv. 4 »\nWar an hevelep pajenn e voe meneget perzhioù all Eugenia :\nLa señorita doña Eugenia Osterberger abre de nuevo en su casa Rúa Nova núm. 4, la enseñanza del idioma francés.\nEn el lugar correspondente verán nuestros lectores el anuncio, y no tememos pecar de oficiosos al recomendar las especiales circunstancias que para la enseñanza reúne tan simpática como ilustrada señorita, que á la par es una escelente profesora de piano.\n« A-nevez e tigor an Dimezell Eugenia Osterberger kelennadurezh ar galleg en he zi, Straed Nevez niv. 4.\nEl lec'h-se e welo hol lennerien ar gemennadenn, ha ne vimp ket re hastek oc'h erbediñ an endro dibar aozet evit ar c'helenn gant un dimezell ken hegarat ha brudet, hag a zo a hent all ur gelennerez dibar war ar piano. »\nRúa Nova e Santiago de Compostela, m'edo ti ar re Osterberger\nGwirheñvel eo koulskoude ne oa ket mennet da gelenn galleg hepmuiken, pa roe kentelioù piano ivez ha pa oa dizalc'h a-fed arc'hant.\nEn he lizheroù da Ganuto Berea e reas meneg eus he yec'hed dister. En ul lizher dizeiziad, bet skrivet en hañv 1875 hep mar, e kemennas ne c'hellje ket mont da A Coruña er bloaz-se a-c'houde bout bet klañv-bras er goañv, an abeg ma voe erbedet dezhi gant ar vezeien mont d'ar maezioù ha ma'z eas da Vetanzos. El lizher-se e c'heller muzuliañ he darempred don gant ar sonerezh, na oa ket eviti nemet un diverr-amzer pa c'houlennas ur piano feurmet : a-du e savas gant ar priz, ma vije kaset buan dezhi rak « heptañ e choman hag e chomin bepred ur c'horf diene, ur spered dianal ».\nEn hevelep lizher ivez e venegas teir oberenn edo oc'h aozañ hag a gasje pa vijent echuet : ur sonadenn, un impromptu hag un terceto.\nA-hed he buhez he devoe Eugenia kudennoù gant he yec'hed. En ul lizher bet skrivet e 1878, da Ganuto Berea bepred, e c'houlennas adarre ur piano da feurmiñ e-pad he chomadenn e Carballo m'edo en ur c'hurdi. Moarvat e voe berr an arc'hant ganti er bloaz-se, pa zisplegas en ul lizher all da Ganuto Berea ne roje ket kentelioù ; ne ouzer ket petore kleñved a c'houzañve, met en ul eil lizher ma c'houlenne ur piano nevez evit he chomadenn e Carballo e kemmennas :\n(...) estos días sin poder salir de casa por tener una especie de tumor en el lado izquierdo que no me deja salir al campo a gozar de la libertad.\n« (...) en deizioù-mañ hep gallout mont er-maez eus an ti en abeg d'un doare yoc'henn er c'hostez kleiz ha na'm lez ket da vont war ar maezioù evit en em vataat eus ar frankiz. »\nDimeziñ ha dilojañ da A Coruña[kemmañ | kemmañ ar vammenn]\nD'an 20 a viz Here 1879, daou viz kent he 27 vet deiz-ha-bloaz ha yac'haet a-galz, e timezas Eugenia Osterberger e Santiago de Compostela gant an ijinour gall François Saunier Goubard, hag a oa o labourat el labouradeg gaz e karter Agros de Carreira e Compostela. Nebeud war-lerc'h, e 1880, e tilojas ar c'houblad da A Coruña ma voe anvet François da rener al labouradeg gaz. En hevelep bloavezh e voe ganet Jorge, ar mab henañ. E marilhoù an ti-kêr, war linenn micher ar vamm, e lenner "en ti" pe "hini ebet" evel ma c'hoarveze alies gant ar maouezed dimezet, petra bennak ma'z eus meur a vunud hag a ziskouez e kendalc'has Eugenia da gelenn ar sonerezh d'un nebeud skolidi ouzhpenn d'e mibien.\nE-pad ma vevas en A Coruña e voe graet stad vat eus Eugenia Osterberger gant bourc'hizien kêr, ken en abeg da staelad he gwaz, da lorc'hañs tiegezh he mamm ha d'he berzhioù-hi war tachennoù an arzoù hag ar sevenadur. Oberiant e voe ar sonaozourez e buhez sevenadurel ha kevredigezhel kêr, ha daremprediñ a reas an tiegezhioù gallek a oa staliet eno.\nEtre 1890 ha 1900 e voe anvet he fried da veskoñsul Rusia, ar pezh a ledanaas kelc'hiad o mignoned dre zegemer en o zi izili ar goñsuliezh en A Coruña.\nAr c'houblad Osterberger a gemeras perzh en oberennoù karitezel dre roadoù arc'hantel ha traezoù a lakaent e sav-taol. Eugenia a ouestlas amzer da oberiantizoù araokadour evel ar c'hreizennoù evit ar skolioù – ar pezh a c'heller lakaat war kont he desevel-hi ha metoù he ziegezh, pa oa frañmasoned eus he zad-kozh a-berzh mamm, eus he fried hag eus breur hennezh. Evit gwir, pa zivizas kêr A Coruña sevel ur Padroado das Colonias Escolares ("Kuzul Kreizennoù ar Skolioù") e 1903 e voe anvet Eugenia Osterberger da sekretourez.\nBuhez-buhezek e veze A Coruña a-fed sonerezh d'ar mare-se, pa zegemere ingal strolladoù opera italian ha pa veve meur a sonaozour enni, en o zouez Pascual Veiga hag a grouas El Orfeón Coruñés, pe c'hoazh Canuto Berea e-unan. Kement-se a vroudas Eugenia, na baouezas biskoazh da seniñ ha da sonaozañ, hogen he staliad ha kendivizadoù kevredigezhel ar mare a vire ouzh he sonerezh da guitaat kelc'hiad he ziegezh pe he mignoned, ha peogwir e veze lakaet ar sonaozañ da vicher ur gwaz e veze sellet evel dizereat embann oberennoù ur vaouez.\nKoulz Eugenia hag he gwaz a voe oberiant el Liga Gallega, ur strollad politikel broadelour bet krouet e 1897 ; en o zi e voe lidet e 1898 anvadur ar gazetennerez, skrivagnerez ha barzhez Sofía Casanova da ezel a enor. Nebeud goude an darvoud, ar Revista Gallega a gontas perzh Eugenia Osterberger el lid gant he fiano hag he mouezh :\n(...) Para que la visita resultase una grata velada se rogó a Madame Eugènie O. de Saunier, que es una excelente pianista, que ejecutase alguna composición suya, y esta tocó una inspirada Muiñeira y cantó acompañándose al piano una hermosa melodía titulada Adiós a Galicia, de cuyas composiciones es autora.\nLa esmerada ejecución de Mme. Saunier y el gusto con que emite su linda voz, le valieron entusiastas y sinceros aplausos, no debidos a la cortesía, sino al indiscutible mérito de tan competente profesora, que más de una vez ha sido objeto de espontáneas ovaciones.\n« (...) Evit ma vije plijus ar weladenn e voe goulennet digant an itron Eugénie O. de Saunier, hag a zo ur biaonourez dibar, seniñ lod eus he oberennoù, ha sonet he deus ur muñeira awenet ha kanet he deus en ur seniñ ar piano ur vrav a gerzenn anvet Adiós a Galicia, bet savet ganti.\nHe c'hoariadenn aketus hag ar blijadur a laka en he mouezh kaer o deus degaset d'an itron Saunier ur stlakadeg entanet ha gwirion, n'eo ket dre gourtezi, hogen dre zellid direndael ur gelennerez ker barrek, hag he deus meur a vech resevet youadegoù emdarzh. »\nDre anvioù an oberennoù meneget e c'heller meizañ e oa angoulet ar sonaozourez evit sonerezh hengounel Galiza.\nE 1898 ivez e dedias dezhi Sofía Casanova he barzhoneg Al fondear en la Coruña la Escuadra francesa, gant ar meneg-mañ :\nA Mme. Eugénie Saunier, inspirada autora de la melodía Adiós, Galicia.\n« D'an itron Eugénie Saunier, aozerez awenet ar gerzenn Adiós a Galicia. »\nEugenia Ostenberger a gendalc'has da sonaozañ er c'hantved nevez, hec'h oberennoù o vout skignet e broioù evel [[Arc'hantina] : eno, e miz Kerzu 1907, ar gelaouenn Región Galaica e Buenos Aires he zrugarekaas evit bout kaset 25 skouerenn eus he oberenn Cantigas y melodías gallegas, dediet da Greizenn C'halizek Buenos-Aires, kevret gant oberennoù all evel ur Muiñeira hag ur Melodía Gallega.\nKenderc'hel da gelenn a reas ivez, pa ouzer dre ar c'hazetennoù e voe Pilar Castillo Sánchez unan eus he skoliadezed er mare-se.\nDa nebeutañ er bloavezhioù diwezhañ a dremenas en A Coruña e veze kustum ar c'houblad da aozañ emvodoù en o zi ma veze dalc'het kaozeadennoù, lennet barzhonegoù ha sonet. Brudet e veze an emvodoù-se e gwask ar mare, ha pennadurezhioù a gemere perzh, evel an tenor Ignacio Varela.\nAn testeni diwezhañ eus bezañs Eugenia Osterberger en A Coruña, deiziadet 29 a viz C'hwevrer 1908, zo ul lizher da Ganuto Berea ma verzer ur bazenn nevez e buhez ar sonaozourez, daoust d'he c'hudennoù yec'hed padus.\nGoude bout kuitaet A Coruña e kendalc'has François Saunier da vout pennrener Aguas de La Coruña hag e voe ret dezhañ kenderc'hel ivez d'ober war-dro kudennoù kêr, petra bennak ma n'eus testeni ebet eus distro Eugenia d'ar gêr c'halizat e-kerzh ar bloavezhioù da heul al lizher. En diwezh e tilojas an tiegezh da Vro-C'hall, m'edo al lodenn vrasañ eus ar vibien o studiañ hag o labourat, ar vroadelezh c'hall ganto. François Saunier e-unan a asantas d'ur garg a rener en Établissements Farge e Nisa.\nDilojadeg da Nisa ha bloavezhioù diwezhañ[kemmañ | kemmañ ar vammenn]\nE 1908, goude bout chomet e-pad 27 vloaz en A Coruña, Eugenia Osterberger ha François Saunier a guitaas kêr da vat hag a zilojas da Nisa e Bro-C'hall. Petra bennak ma ne gaver ket gwall galz a destenioù eus oberiantiz ar sonaozourez er gêr c'hall e ouzer ne oa ket disheñvel-bras he buhez e Nisa diouzh en hini a rene er gêr c'halizat.\nKenderc'hael a reas da ren he buhez a bried, mamm, mamm-gozh ha sonaozourez, pa skrivas oberennoù nevez ha pa gemeras perzh en oberennoù meur a sonaozour all evit a piano. Marteze ez eo e Nisa e reas anaoudegezh gant ar sonaozour a orin Ukrainat Fedir Stepanovych Yakimenko (Якименко Федір Степанович, 1876-1945), anezhañ kelenner kentañ Igor Stravinskiy, hag a zedias dezhi un oberenn evit ar piano anvet Chant printanier. Unan all eus ar sonerien a zarempredas eo an Italian Gabriel Bonincontro, a zedias dezhi e Holé! Zagala – Le plus brillant paso doble hag a gempennas evit ur pempad kerdin, ur piano hag ul laz-seniñ he fezh Mignardises he devoa aozet evit ar c'hlavisim.\nKoulskoude ne voe ket aes bepred buhez an tiegezh e Nisa, rak en abeg d'ar Brezel-bed kentañ e c'houzañvas poanioù evel an darn vrasañ eus ar familhoù gall o welet o mibien hag o mibien-gaer o vont d'an talbenn.\nNebeut a-raok diwezh ar brezel, d'an 11 a viz Gwengolo 1918, e varvas François Saunier Goubard en e di d'an oad a 65 bloaz. Goude marv he fried e kendalc'has Eugenia Osterberger da vevañ e Nisa betek he marv d'an 8 a viz C'hwevrer 1932.\nWar hec'h akta a varv ez eo bet kontet evel Gallez, daoust dezhi bout bet ganet e Santiago de Compostela.\nAnkouaet hag addizoloet[kemmañ | kemmañ ar vammenn]\nAnkouaet e voe Eugenia Osterberger betek ma voe kavet dre zegouezh gant ar glaskerez Rosario Martínez Martínez anv ar sonaozourez en ur pennad diwar-benn Sofía Casanova. Adalek neuze e voulc'has un enklask hag he c'hasas da adsevel buhez ar sonaozourez ; pevarzek oberenn a voe adkavet ganti, a voe studiet ha dielfennet gant ar gerzoniourez Beatriz López Suevos. E 2013 e voe embannet al labourioù kentañ diwar-benn Eugenia Osterberger. \nHec'h anv-familh hag he dimeziñ gant ur Gall e voe pennabeg d'an ankounac'h-se marteze, pa vije bet techet ar studierien war ar sonerezh galizat da grediñ ne oa ket-hi eus ar vro, hogen un estrenez hag he devoa bevet e Galiza. Un abeg all a oa, hervez Rosario Martínez : ur vaouez e oa Eugenia, a rankas desevel nav bugel, ha dizereat e oa bout sonaozourez a-vicher d'ar mare-se ; evel m'er skrivas ar glaskerez :\nUna muller non tiña que pintar nin que tocar música más que un pouquiño, para adornar o seu currículo e casar ben.\n« Ur vaouez n'he deveze ket ezhomm da livañ pe da seniñ muioc'h eget un tammig, evit kinklañ he c'hurriculum vitae ha dimeziñ mat. »\n– Rosario Martínez Martínez\nD'an 22 a viz Du 2017 e voe kinniget e Paraninfo Skol-veur Santiago de Compostela al levr Eugenia Osterberger – A compositora galega da Belle Époque, gant ar soprano Susana de Lorenzo o kanañ un nebeud oberennoù digant ar sonaozourez c'halizat. Gant al levr e teu ur CD ma'z eus bet enrollet oberennoù Eugenia Osterberger, gant Beatriz López Suevos ouzh ar piano ha Susana de Lorenzo ouzh ar c'han, en o zouez ar c'hanoù bet aozet en A Coruña ha Le Rouet de Grand'maman (Fileuse) evit ar piano hepken.\nDianav eo an darn vrasañ eus oberennoù Eugenia Osterberger, a voe embannet gant Canuto Berea Rodríguez en A Coruña (an oberennoù binviadurel hepken), F. Laurens e Pariz hag an embannadurioù Benito Zozaya y Casa Dotesio e Madrid.\nPezhioù evit ar piano hepken ha kanaouennoù evit ar piano hag ar vouezh eo an nebeud oberennoù anavezet, a gaver e meur a zielldi ha levraoueg koulz e Galiza, e Spagn hag e Bro-C'hall. Un dousennadoù hepken en holl eus oberennoù Eugenia zo anavezet.\nPerzh a gemeras Eugenia Osterberger er sevel ur sonerezh klasel galizat evit ar bobl, dre oberennoù evit ar piano, kanaouennoù a capella ha reoù evit mouezh ha piano. Hervez Rosario Martínez, a-live gant labourioù sonaozourien c'halizat hec'h amzer evel Chané (1856-1917) pe Xosé Baldomir (1865-1947) eo oberennoù Osterberger, hag uheloc'h zoken eget re Chané e-unan pe re Xoán Montes (1840-1899) – peogwir e save-hi « sonerezh e doareoù all europatoc'h eget na raent-i », eme ar glaskerez.\nMennet e oa Eugenia Osterberger, evel ar soaozourien c'halizat, da adkavout ha kas war-raok sevenadur Galiza dre e lakaat a-live gant luskoù europat hec'h amzer. « Aspiaouañ a rejont an danvez henvroat, hon hini, hogen en ur sevenadur hag a zeu eus ar romantelouriezh », eme Rosario Martínez. Awenet eo sonerezh ar sonaozourez c'halizat gant an doareoù a veze diouzh ar c'hiz en Europa, ha gouzout a reas drezo adkavout ha lakaat e pozioù he c'hanaouennoù gwrizioù poblek ha hengounel Galiza.\nOberennoù evit ar piano hepken[kemmañ | kemmañ ar vammenn]\nP'edo o chom en A Coruña e savas hec'h oberennoù evit ar piano hepken ; evit bout sonet en ti e voent aozet, setu e c'hallont bout sonet gant amatourien. En o zouez ez eus dañsoù poblek ha pezhioù doareet (nozkanoù, balladennoù, impromptus, luskellerezioù hag all).\nTeir valsenn da nebeutañ a voe savet gant E. Osterberger : Lucia, Les Hirondelles hag Insinuante. O-zeir a grog dre ventadoù gorrek kent reiñ lec'h d'ar valsenn, hogen en hini gentañ e tibabas ar sonaozourez meur a lusk, en Hirondelles e pouezas war ar gerzenn hag Insinuante a skrivas evel ur valse-Boston, ar pezh a ziskouez e ouie diouzh gizioù hec'h amzer.\nE Le Rouet de Grand'maman (Fileuse) e c'heller klevout levezon div oberenn hag a veze brudet-bras en XIXvet kantved : lied Franz Schubert, Gretchen am Spinnrade ("Dimezell ouzh ar c'harr-nezañ") hag an tenergan diboz La Fileuse gant Felix Mendelssohn. Evel en daou bezh-se, e Fileuse E. Osterberger e klever ar c'harr-nezañ o treiñ dibaouez dre c'hoari ar c'hrogennoù gant an dorn kleiz, tra ma vez aroueziet ar rod o kas al lusk dre notenn gentañ boud ha hir pep mentad.\nLevezon an daou sonaozour meur a glever ivez en he Méditation (Nocturne), ma tibabas un eilerezh heñvelson evit lakaat ar gerzenn da dalvezout, evel ma reas Frédéric Chopin en e Nocturnes.\nHe fezh Pavana Louis XIII, he devoa aozet evit ar piano hepken, a voe kempennet evit ul laz-seniñ ; en doare-se end-eeun e voe sonet alies, petra bennak ma n'ouzer ket ha ganti e voe kempennet pe gant Ricardo Quiroga, anezhañ penn al laz Banda do Rexemento de Isabel a Católica ; gantañ e voe sonet ar pezh e kensonadegoù dre ziv wech da nebeutañ e 1907.\nEus chomadenn Eugenia Osterberger e Bro-C'hall ne voe adkavet nemet daou bezh e 2017 : Zingha-Bandi, danse hindoue pour piano ha Danse Jacquelinette.\nOberennoù evit ar vouezh[kemmañ | kemmañ ar vammenn]\nEn he labour evit ar vouezh e tiskouezas ar sonaozourez bout troet gant ar varzhoniezh lourennek ha nesaelour, a-stur gant lennegezh ar romantelouriezh.\nBoaz e oa-hi da sevel ar pezhioù-se gant piano ha mouezh a bep eil, hervez an heuliad : rakc'hoari - kan - etrec'hoari - kan - etrec'hoari - kan - dianc'hoari.\nPezhioù italianek ha gallek\nGalizek eo al lodenn vrasañ eus pezhioù E. Osterberger evit ar vouezh, petra bennak ma'z eus ivez div ganaouenn italianek ha reoù gallek. E-kerzh e chomadenn en A Coruña hepken e savas daou bezh ha ne glotont ket gant doare ar gerzenn c'halizek, pa'z int italianek : M'ami dicesti hag Ove sei?. Un aria eo an hini kentañ, par da re a ganed en XIXvet kantved, tra ma hañval an eil bout levezonet gant hengoun ar c'han italianek deveret diouzh aozerien evel Francesco Paolo Tosti (1846-1916).\nE-touez he fezhioù gallek emañ Les Roses de Saadi, Amour est mort !, Simple Histoire (o-zri bet aozet e Pariz, 1922) ha Solitude, mélodie romantique (Paríz, 1923). Kempleshoc'h eo klotadouriezh Les Roses de Saadi eget en oberennoù a savas en A Coruña. Diwar ur varzhoneg gant André Rastier, pried he merc'h Rosina, e voe aozet Amour est mort !, sinet "E. Saunier" ; kemmañ a ra toniadur ar vouezh bewech ma kan « Amour est mort ! ». Simple Histoire zo ur gerzenn dediet da Rosina ; romantelour eo ar stumm, pa vez pouezusoc'h ar pozioù hag ar c'han ennañ eget an eilerezh.\nKen meulet ha dastaolet e voe doare ar gerzenn c'halizek, a vije bet levezonet gant al lied alaman hag ar gerzenn c'hallek, ma'z eo dioutañ e teuas an darn vrasañ eus brud kempredidi Eugenia Osterberger, na voe ket un nemedenn pa savas un niver bras a bezhioù en doare-se. Canuto Berea e voe pennembanner ar c'herzennoù galizek, hogen biskoazh ne embannas pezhioù galizek digant Eugenia.\nE 2017 e voe kavet peder eus he c'herzennoù, ha peder all en he dastumad Cántigas y Melodías Gallegas m'he devoa lakaet sonerezh war peder kanaouenn boblek all.\nEeun peurliesañ e vez an eilerezh e pezhioù galizek ar sonaozourez, evel e Ausencia – Melodía gallega ("Ezvezañs – Kerzenn c'halizek") ma son evel kornboud ur gaita. Alies e skrivas er ventadurezh 6/8, a glever en Ausencia, en Adiós a Galicia pe e Neve. Un dezverk all eo an implij stank eus al lusk galizat-rik "krogenn biket - hantergrogenn - krogenn" a glever en Adiós a Galicia hag e Neve c'hoazh. E Cántigas y Melodías Gallegas e vez bepred ur rakc'hoari ouzh ar piano ma klaskas ar sonaozourez sonioù eus ar sonerezh galizat hengounel evel ar c'hornboud, ar c'hriadennoùigoù pe ar frzennoù kerzennel hengounel. Hevelep rakc'hoari a glever ivez en Neve, ma'z eo e doare unton ur c'hantilen evit pouezañ war gravder ar pezh.\nKer pouezus e oa an doare ma voe skrivet a-zivout embannadur Adiós a Galicia er gazetenn spagnat El País d'ar 14 a viz Du 1899 :\nAdiós a Galicia – La inspirada compositora Dna E. Saunier, acaba de publicar una melodía titulada “Adiós Galicia”.\nLos que conocen la nueva producción de la notable artista hacen grandes elogios de ella, lo cual no es de estrañar tratándose de la Sra. Saunier tan ventajosamente conocida en España.\nLa obra está editada con lujo por la casa Zozaya.\n« Adiós a Galicia – Emañ ar sonaozourez awenet Doña E. Saunier o paouez embann ur gerzenn anvet Adiós a Galicia.\nMeulet-bras e vez labour nevez an arzourez heverk gant ar re en anavez, ar pezh n'eo ket souezhus pa vez kaoz eus an itron Saunier ken brudet mat e Spagn.\nGant pompad ez eo bet embannet an oberenn gant an ti Zozaya. »\nAdiós a Galicia, gant komzoù ar barzh ha mezeg Manuel Lois Vázquez (1868-1899) eo hiziv kan ofisiel Maside, e proviñs Ourense.\nT'amo, ur pezh divyezhek\nT'amo ("Da garout a ran") zo un oberenn evit ar piano hag ar vouezh, m kemers ar sonaozourez ur skrid spagnolek digant ar barzh spagnat José Zotillas (1817-1893), tennet eus Gnomos y Mujeres ("Teuzigoù ha Maouezed", 1886). En eil rann eus e labour (Mujeres) e krod dre arguzenniñ e gwerzennoù evit sevel a-du gant dinded ar maouezed hag e kendalc'h gant ur stirad barzhonegoù gouestlet da veur a vaouez, Yo te amo en o zouez. Eugenia Osterberger a droas ar skrid e galleg, marteze evit e brofañ d'ar vaouez e oa bet dediet ar varzhoneg dezhi : an itron de Servoules, gwreg Louis Richaud de Servoules, beskoñsul bet kaset da A Coruña e miz Here 1855.\nWar golo ar skrid-sonerezh, a voe kavet e Levraoueg Kastilha ha León, e lenner e voe embannet al labour en A Coruña d'ar 15 a viz Ebrel 1886, hag a zivout an amzer verr a oa bet etre embannadur ar varzhoneg ha hini ar sonerezh, a zeuas er gouloù e Madrid en hevelep bloavezh.\nAn oberenn anvet Romance zo savet gant dazc'hoarioù piano etre an teir rann. Piano ha mouezh zo e pep rann, gant ur poz gallek hag unan spagnolek, evit bout kanet evel skrivet pe gant ar skrid gallek war-lerc'h an hini spagnolek.\nUr pezh sonerezh kambr hepken digant Eugenia Osterberger zo bet kavet e 2017 : Mélodie Espagnole (Sentimentale), bet skrivet evit ar piano hag ar c'haolviolin. Douetus eo e skrivas muuioc'h koulskoude, pa lenner en he lizheroù kaset eus Betanzos da Ganuto Berea menegoù eus oberennoù all he devoa kaset evit ma rofe ar sonaozer e lai diwar o fenn :\nEn cuanto estén listas una sonata, un impromptu e un terceto, de mi composición, pienso mandar a Vd. una prueba de manuscrito contando sobre su indulgencia, y deseando su parecer.\n« Kerkent ha prest ur sonadenn, un impromptu hag un terceto bet savet ganin ez on mennet da gas un amprouenn deoc'h, en ur gontañ war ho trugarez hag o c'houlenn hoc'h ali. »\nHini ebet eus an tri fezh-se n'eo bet adkavet.\nUr pezh berr eo Mélodie Espagnole (Sentimentale), peder fajenn evit ar piano hag ar c'hourvioloñs, bet skrivet en A Coruña e 1890 hag embannet gant ar sonaozourez hec'h-unan marteze, pa n'eus embanner ebet meneget. Dediet eo d'un ao. Tondu, a c'hellfe bout un embanner gall hag a grogas gant ar vicher e 1854 goude bout skrivet e 1853 un hentenn treuzlec'hiadur a vije bet anavezet gant Eugenia pa oa gant he stummadur e Bro-C'hall.\nEugenia Osterberger hag intelligentsia hec'h amzer[kemmañ | kemmañ ar vammenn]\nEmilia Pardo Bazán e 1896\nDarempredoù he deveze Eugenia Osterberger koulz gant sonaozourien c'halizat pennañ hec'h amzer ha gant skrivagnerien evel Emilia Pardo Bazán (1851-1921). En A Coruña e dibenn an XIXvet kantved edo kalz tud a-bouez prederiet gant gwarediñ yezh ha hengoun Galiza. Perzh a gemeras Eugenia Osterberger el luskad-se, pa savas pezhioù awenet gant barzhonegoù digant perzhidi c'halizek all. En diwezh ez emezelas er gevredigezh Sociedad del Folklore Gallego, kadoried gant Emilia Pardo Bazán. En abeg d'e degasadennoù war tachenn ar sonerezh e voe anvet da ezel eus ar Real Academia Gallega pa voe diazezet e 1906.\nE darempred e voe ivez gant ar skrivagnerez ha kazetennerez Sofía Casanova, a zedias dezhi he barzhoneg Al fondear en la Coruña la Escuadra francesa, hag a genskrive ganti. Marteze e kasas ar skrivagnerez skridoù-sonerezh digant E. Osterberger ha sonaozourien c'halek all ganti evit skignañ o oberennoù e Polonia, ma voent sonet gant he breur-kaer Josef Lutosławski, anezhañ tad ar sonaozour brudet Witold Lutosławski (1913-1994).\nMarteze e voe ivez e darempred gant ar skrivagnerez Filomena Dato (1856-1926), eus Ourense, anezhi ur vignonez tost da Sofía Casanova ; gant unan eus barzhonegoùFilomena e voe awenet Eugenia evit he c'herzenn c'halizek Neve.\nDre hec'h oberiantiz el Liga Gallega e chomas ivez e darempred gant pennadurezhioù ar Rexurdimento evel Manuel Murguía (1833-1923), Eduardo Pondal (1835-1917) pe Andrés Martínez Salazar (1846-1923) – o-zri a voe e ti ar re Saunier da geñver abadenn kimiadiñ Sofía Casanova e 1938, ma profjont ur parch arzel dezhi a-raok ma kuitaje-hi Galiza da vont da chom e Polonia.\n(es) Beatriz López-Suevos Hernández & María del Rosario Martínez Martínez : Eugenia Osterberger (Mme. Saunier) – Una aportación femenina a la creación musical gallega, Asociación Cultural de Estudios Históricos de Galicia, n°9, pp. 151-232, 2013 – ISSN 188-6349\n(gl) Beatriz López-Suevos Hernández & María del Rosario Martínez Martínez : Eugenia Osterberger – A compositora galega da Belle Époque (1852-1932), Ouvirmos, Ourense, 2017 (ISBN 978-84-944008-6-5)\n↑ (gl) Xunta de Galicia\n↑ (gl) Cultura Gallega\n↑ (gl) Praza Pública, 06/06/2017\n↑ (es) La Voz de Galicia, 23/11/2017\n↑ (es) Mundo Clásico, 24/04/2014\n↑ Opus 148.\n↑ Opus 158.\n↑ (fr) Gallica\n↑ Ar binioù galizat hag astur.\n↑ E 3/4 emañ kreiz ar gerzenn koulskoude.\n↑ (es) Bibliotheca Digital de Castilla y León\n↑ An Emsav galizek, al luskad evit aspiaouañ yezh ha sevenadur Galiza, bet boulc'het e kreiz an XIXvet kantved gant an istorour Manuel Murguía e 1863.\nAdtapet diwar « https://br.wikipedia.org/w/index.php?title=Eugenia_Osterberger&oldid=1862525 »\nKemmoù diwezhañ degaset d'ar bajenn-mañ d'an 5 Gen 2020, da 19:53.


Emgann Grunwald - Wikipedia\nTamm eus ar C'hroaziadegoù balt\nEmgann Grunwald (Bitwa pod Grunwaldem), livadur gant Jan Matejko.\n15 a viz Gouere 1410\ne-tal Grunwald ha Tannenberg e Prusia\ntrec'h Jogaila ha kevre Poloniz ha Lituaniz\nGoprsoudarded kornogat Lituaniz\nUlrich von Jungingen † Vytautas\n27 000 39 000\n200–400 marc'heg lazhet\n8000 den marv (14 000 prizoniad) dianav\nEmgann Grunwald, pe emgann kentañ Tannenberg, pe c’hoazh emgann Žalgiris, a c’hoarvezas d’ar 15 a viz Gouere 1410 e-kerzh ar brezel Polonat-lituaniat-hag-alaman hag ar c’hroaziadegoù balt. Ar c’hevredadur skoulmet etre rouantelezh Polonia ha Dugelezh Veur Lituania, renet a-getep gant ar roue Jogaila (Władysław Jagiełło evit Poloniz) ha gant An Dug Meur Vytautas (Witold), a voe trec’h en emgann-mañ war an Urzh Teutonek bleinet gant ar Mestr Meur Ulrich von Jungingen. Mervel a reas pe prizoniet e voe al lodenn vrasañ a bennoù bras an Urzh. Daoust ma ne gollas ket hemañ-diwezhañ re a dachenn da-geñver Feur-emglev peoc’h Toruń (1411) e voe gwanaet da-heul emgann Grunwald ha ne adkavas morse e c’halloud kent. D’e heul ivez e eskoras ur riez galloudus nevez e reter Europa: unaniezh Polonia ha Lituania (ha zeuy da vout Kenunaniezh Polonia ha Lituania er XVIvet kantved).\nUnan eus brasañ ha krennusañ emgannoù ar Grennamzer e voe.\nChomet eo bev mat en eñvor ar pobloù alaman, poloniat, lituaniat, ha belarus. Dreist-holl en hini Poloniz ha Lituaniz. Ha lidet e vez an emgann gant ar re-mañ diwezhañ.\n1 Anvioù ha mammennoù\n3 An nerzhioù war an dachenn\n4 Dibunadur an emgann\n4.1 Ergerzhadenn dre Brusia\n4.2 War-du an emgann\n4.3 Deroù an emgann: tagadenn ha souzadenn Lituaniz Vytautas\n4.4 Stourmadenn Poloniz-Marc’heion Deutonek\n5 Disoc’h ha goudevezh\n5.1 Kolloù ha prizonidi\n5.2 Kendalc’h an ergerzhadenn\n6 Emgann Grunwald en arzoù hag el lennegezh\nAnvioù ha mammennoùAozañ\nC’hoarvezout a reas an emgann war tiriadoù Stad-venec’h an Urzh Teutonek (Ordensstaat) war gompezennoù etre teir c’hêriadenn: Grünfelde (Grunwald) er c’hornôg, Tannenberg (Stębark) er biz, ha Ludwigsdorf (Łodwigowo, Ludwikowice) er su. Jogaila a gomz eus al lec’h evel-henn: "loco conflictus nostri, quem cum Cruciferis de Prusia habuimus, dicto Grunenvelt". Ar gronikerion boloniat goude a veizas an anv Grunenvelt evel Grünwald a dalv “koad glas” en alamaneg. Lituaniz a zegemeras an anv-mañ diwezhañ ouzh e dreiñ e lituaneg ger-evit-ger: Žalgiris (diwar žalia, "glas/gwer", ha giria, "koadeg"). An Alamaned, int, a reas Tannenberg anezhañ (“run ar gwez sapin”).\nAnvet eo neuze: Schlacht bei Tannenberg gant an Alamaned, Bitwa pod Grunwaldem gant Poloniz, Žalgirio mūšis gant Lituaniz.\nNeoazh, “Emgann Grunwald” eo an anv a roer dezhañ peurliesañ e broioù arall.\nN’eus ket kalz a zielloù solius, neptu ha kenoadek a-zivout an darvoudoù. Poloniat al lod bras anezhe. An hini pouezusañ eo ar c’hCronica conflictus Wladislai regis Poloniae cum Cruciferis anno Christi 1410, bet skrivet nebeut war-lerc’h an emgann gant un den test a-lagad.\nSoudarded lituaniat o stourm ouzh soudarded an Urzh Teutonek.\nDa geñver ar c’hroaziadegoù balt, hag ur wezh bout bet trec’h war an Henbrusianed en XIIIvet kantved, e troas ar verc’heion deutonek, un urzh relijiel milourel nevez staliet er broioù balt, o selloù ouzh paganed Dugelezh-Veur Lituania, dreist-holl war Samogitia, ur rannvro lituaniat lec’hiet etre tiriadoù an Urzh ha re ar Varc’heion douger-kleze. Dav e voe da Lituaniz dilaoskel Samogitia d’an Urzh e 1381.\nE 1385 e timezas an Dug-Meur lituaniat Jogaila gant Jadwiga Anjev, rouanez Polonia (Unaniezh Krewo). Degemer a reas Jogaila (hag e vro d’e heul) ar feiz kristen ha kurunennet e voe roue Polonia oc’h unaniñ Rouantelezh Polonia gant Dugelezh-Veur Lituania dre ar pennoù (ne voe ket unanet an div vro o-unan). N’en doa ket mui an Urzh alaman a zigarezioù relijiel evit tagañ Lituania enta (pennabeg andro Jogaila ouzh ar gristeniezh, gant ar fed ne c’helle ket naket Poloniz degemer ur roue pagan). Klask a reas avat Mestr-Meur an deutoneged nagenniñ gwiriegezh andro Jogaila. A-hend-arall e kreske an tennderioù tiriadel etre Lituania hag an Urzh a-zivout Samogitia, hag etre ar re-mañ diwezhañ ha rouantelezh Polonia.\nE miz Mae 1409 en em savas ar Samogitianed, chomet pagan, a veve dindan gwask an Alamaned. Soutenet e voent gant Lituaniz hag ar re-se gant Poloniz. Prest e voe pep tra evit ma tarzhfe ar brezel. D’ar 6 a viz Eost 1409, war-lerc’h en devout adreñvet e luioù diouzh Samogitia, e tisklêrias ar Mestr-Meur Ulrich von Jungingen brezel da Bolonia ha da Lituania. Fellout a rae dezhañ bout trec'h war an div vro an eil war-lerc’h eben o kregiñ gant Polonia (aloubadeg Polonia-Veur ha Kujawy). Kemer a rejont meur a gêr, hogen aozet e voe un enebargadenn gant Poloniz ha taget e voe Memel gant ar Samogitianed.\nChomel a reas ar c’hrogadoù a-sav betek miz Mezheven 1410. Ladislas II (Jogaila) ha Vytautas a sailhas a-gevret ouzh tiriadoù an Urzh, ar pezh a souezhas ar Varc’heion deutonek a soñje dezhe o dije o zaget pep hini diouzh e du (aozet o doa kerc’hadennoù war an harzoù evit faziañ an Alamaned).\nAn nerzhioù war an dachennAozañ\nEus un tu en em gave al lu teutonek, ennañ war-dro 27 000 den o tonet eus Prusia hag Europa ar c’hornôg, kanolioù gante. Eus an tu arall edo ul lu polonat-lituaniat kevredet (Ruthened ha Tatared a gaved e bagadoù an Dugelezh-Veur lituaniat) ennañ war-dro 39 000.\nAr sifroù-se, o tonet ag un istorour polonat, zo bet arzaelet ha leiantet e-pad pell gant an istorourion alaman (a lavare ne oa war-dro nemet 11 000 teutoneg ha 17 000 enebour dezhe). Diaes eo gouzout resis an niver ag emgannerion. Ar pezh a zo sur avat ez eo e oa niverusoc’h ar soudarded boloniat ha lituaniat.\nMa oa distankoc’h ar varc’heion deutonek e oant ivez gourdonet, renet hag armet gwelloc’h eget o enebourion.\nErgerzhadenn dre BrusiaAozañ\nEn em gavout a reas luioù Jogaila ha Vytautas en tu arall ag an harzoù ha treuziñ a-gevret ar stêr Vistula e deroù miz Gouere. Goude e stardjont da gerzhout war-du kastell Malbork, kêrbenn an Urzh Teutonek. Pa ouias Ulrich von Jungingen an dra-se ec’h aozas ul linenn zifenn, hogen klask a reas Jogaila c’hoari tro anezhi dre ar reter. Kerzhout a reas an Alamaned a stur gant arme o enebourion.\nWar-du an emgannAozañ\nD’ar 15 a viz Gouere, diouzh ar mintin, en em gavas an div arme war ur gompezenn 4 km² a ec’honder dezhi, etre kêriadennoù Grunwald, Tannenberg ha Ludwigsdorf. Dispakañ a rejont tal ouzh tal o sevel div linenn genstur hervez un ahel biz-mervent. Eus tu luioù Jogaila ha Vytautas en em gave ar marc’hegerezh pounner poloniat a-gleiz hag an hini skañv lituaniat a-zehou.\nN’o doa ket gellet ar varc’heion deutonek implijout o c’hanolioù dre ma oa bet glebiet ar poultr gant ar glav.\nDeroù an emgann: tagadenn ha souzadenn Lituaniz VytautasAozañ\nTud gwisket evel troadeion lituaniat ar XIVvet-XVvet kantved. Tour Gediminas, unan eus arouezioù ar Stad lituaniat zo treset ouzh o skoedoù.\nKartenn deroù an emgann o tiskouez tec'hadeg ar varc'hegerion lituaniat (e melen) (e du: nerzhioù an Urzh Teutonek; e ruz: al lu poloniat.\nAr soudarded teutonek kelc'hiet ha distro Lituaniz.\nVytautas eo a argadas kostez kleiz lu an Urzh gant ar varc’hegerion lituaniat. Goude ouzhpenn un eurvezh stourm e stagjont ar re-mañ diwezhañ da gilañ ha da gemer an tec’h zoken. Diaes eo hiziv an deiz c’hoazh gouzout hag ur souzadenn vellourel e oa (boaz e oa Lituaniz d’ober van da guitaat an dachenn emgann evit distreiñ ha kelc'hiañ o enebourion). Tachet e veze an istorourion boloniat da embann ne oa nemet un dec’hadeg na mui na maez ha ne voe aet an trec’h nemet a-drugarez d’al lu poloniat. Ha gwir eo n’eo distroet Lituaniz nemet e dibenn an emgann. Evit Lituaniz ez eo, er c'hontrol, a-drugarez da bleustradeg ar varc’hegerion lituaniat m’o deus gellet Poloniz bout trec’h war an Alamaned o vezañ m’o doa klasket ul lodenn vat anezhe galoupat war-lerc’h Lituaniz Vytautas o tarnaouiñ mod-se an talbenn.\nStourmadenn Poloniz-Marc’heion DeutonekAozañ\nWar-lerc’h e tagas ul lod arall ag ar varc’heion gornogat kostez dehou al lu poloniat hag an tu-kreñv a oa gante d’ur mare bennak betek gellout pegañ e banniel roueel Krakow. Adtapet e voe hennezh nebeut war-lerc’h gant Poloniz avat. Koll-gounit e chomas e-pad pell an emgann evit Jogaila. En arvar e voe bet e vuhez zoken pa voe taget gant ur marc’heg alaman.\nDibenn an emgann D’ar poent-se e tistroas al lu lituaniat adaozet war an dachenn emgann o tagañ an adreñv teutonek. War-nes bout beuzet gant Poloniz ha Lituaniz e oa al lu alaman ha klask a reas ar Mestr-Meur Ulrich von Jungingen digelc’hiañ e re o tremen dre douesk Lituaniz, hogen lazhet e voe bet. Dioueret a levier ha kelc’hiet e voe dav d’ar varc’heion deutonek klask sevel ur c’hamp war ar prim. Hogen sezizet hag a-benn ar fin kemeret e voe hennezh ha lazhet al lodenn vrasañ ag an difennourion.\nPadet en doa an emgann dek eurvezh.\nDisoc’h ha goudevezhAozañ\nKolloù ha prizonidiAozañ\nemgann Grunwald (livadur kenamzeriat).\nHervez levrioù kontoù an Urzh ne oa distroet nemet 1 427 den e Malbork. Prizañ a reer e oa bet 8 000 teutoneg lazhet, en o zouesk etre 200 ha 400 marc’heg ha pennoù bras an Urzh, ha 14 000 prizoniad. Dieubet e voe buan a-walc’h ar soudarded a renk izel gant mar en em ginnifent da Grakow war-lerc’h. Poloniz ne viras gante nemet ar varc’heion ar renk uhel evit goulenn dasprenoù evite.\nKendalc’h an ergerzhadennAozañ\nWar-lerc’h an emgann e kerzhas en-dro arme Jogaila war-du Malbork a voe tizhet d’ar 26 a viz Gouere ha lakaet ar seziz warnañ (kemeret e voe bet meur a gastell hag a gêr arall endeo: Danzig, Thorn, Elbing. Hogen ne oa ket an arsailherion aveet ha prest evit ur seziz hirbad ha ret e voe dezhe disezizañ ar c’hastell d’an 19 a viz Gwengolo ha dilaoskel ar c’hêrioù kemeret gante. Hogen, d’an 10 a viz Here e voe trec’h a-nevez Ladislas II war an Urzh (Emgann Koronowo).\nFeur-emglev peoc’h Toruń a voe sinet etre ar vellerion d’ar c’hentañ a viz C’hwevrer 1411. Reiñ a reas an Urzh en-dro rannvro Dobrzyń da Bolonia, asantiñ dilezel e zezoioù war Samogitia ha paeañ digollioù koustus. Gwanaet e oa an Urzh Teutonek ha diaes e voe dezhañ tuta marc’heion nevez (ne oa ket mui a groaziadeg dre ma oa kristen bremañ broioù an trowardroioù). Ne adkavas morse e c’halloud kent.\nEmgann Grunwald en arzoù hag el lennegezhAozañ\nMonumant e koun emgann Grunwald e kêr gKrakow.\nE Polonia eo chomet bev-mat eñvor an emgann e penn an dud hag en eil hanterenn ag an XIXvet kantved ec’h awenas arzourion ar vro evel Jan Matejko (Bitwa pod Grunwaldem – Emgann Grunwald, 1878) pe ar skrivagner Henryk Sienkiewicz a gont e Krzyżacy (1900) dibun ha kenarroud istorel an emgann gant ur sell broadelour (kasoni ouzh an Alamaned hag un tamm dismegañs e-keñver Lituaniz).\nAdtapet diwar « https://br.wikipedia.org/w/index.php?title=Emgann_Grunwald&oldid=1703961 »\nDernière modification le 25 Mae 2016, à 13:24\nKemmoù diwezhañ degaset d'ar bajenn-mañ d'an 25 Mae 2016, da 13:24.


Pajenn:Morvan - Kenteliou hag istoriou a skuer vad evit ar Vretoned, 1889.djvu/360 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/360\navad, mes berniou mein ha me ne ouzon ket calz oc’h petra int henvel. Sellit, bet euz unan benag ac’hanoc’h e Brest ?\nIa, ia, a lavar meur a hini.\n— Guelet oc’h eus-hu coc’hi ar gær-ze ?\n— Oh ia, her guelet on eus.\n— Mad, n’oc’h eus nemet sonjal ; ma ve laket eun ugent pe dregont coc’hi evelse an eil var gorre egile, hag e ve ar c’henta, an tosta d’an douar, al ledana, an eil strisoc’h eget ar c’henta, an trede strisoc’h eget an eil, hag evelse var voanaat beteg ar beg, o pefe eun dra bennag henvel oc’h eur piramid. Ar bern cohiou-ze an eil var egile a ra a ziaveaz eun doare delez hag a zo eur rampladen hir pep pazen anezhi. Gouscoude e leverer ez eus bet guelet eun tabouliner o sevel dre an delez-ze he daboulin gantha oc’h he gein. Ia, credit an dra-ze hag efit dour !… Eun tabouliner ! Doue r’am pardono ! ma vije c’hoaz eur martolod a lavarjet ! ha c’hoas !… Ne ket dies lacat da graza pa gonter istoriou.\n— Cabiten, divar beg unan euz an touriou bras-ze eo e deut Colibri ganeoc’h.\n— Tron-de-ler ! mad a rid digas da zonch din eo histor Colibri am eus da zibuna Edon o vont ganeoc’h da ober tro’r bed. Comzomp-ta euz an dro ma cavis va martolod.\nEn dro-ze oamp eat d’ar penn pella euz ar moriou bras.\nC’huec’h miz a ioa edomp o tont hag o vont etre Java ha Sumatra, euz a Sumatra da Vasilan ha da Holo, dre douez eur bern enezennouigou ha n’eus nemet reier en dro dezho. Di e teu ar Sinais da besketa perlez ha ne dalont nemeur a dra. Pesketa a reont ive eun doare prenved bras divent, hag e\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/360&oldid=162536 »\nKemmoù diwezhañ degaset d'ar bajenn-mañ d'an 19 Mae 2020, da 08:56.


An Oaled - Wikipedia\nAn Oaled (anvet e galleg Le Foyer breton) a oa ur gelaouenn drimiziek e galleg hag e brezhoneg, embannet etre 1928 ha 1939.\nRenet e oa gant Frañsez Jaffrennou ha dont a reas da gemer lec'h Le Consortium Breton (« Ar C'hevre Breizek ») a zeue er-maez araozi. Savet e voe An Oaled e dibenn 1928 hag en he fenn e oa Leon ar Berr (Abalor), Yves-Marie Fournis ha Frañsez Jaffrennou. Abalamour da ziaesterioù arc'hant e oa bet paouezet gant ar gelaouenn viziek Le Consortium Breton : freuz-stal a oa bet graet gant an den a breste arc'hant evit hec'h embann, Jean de Saisy Kerampuil. An Oaled a zeue er-maez bep tri miz hepken. He niverenn gentañ a oa ganti an niverenn "19-21", da zont war-lerc'h an niverenn 18 eus Le Consortium Breton. An niverenn diwezhañ (niverennet 70) a zeuas er-maez e diskar-amzer 1939. D'ar mare-se e oa meret gant Jaffrennou, an doktor Célestin Menguy ha Louis Le Bourc'his. En niverenn diwezhañ-se e veze kemennet d'al lennerien e ranke ar gelaouenn paouez da zont er-maez, abalamour d'ar brezel.\nPennadoù e brezhoneg hag e galleg a veze kavet e-barzh An Oaled : pennadoù diwar-benn an armerzh, al labour-douar, an istor, al lennegezh. Reiñ a rae kalz a blas d'an traoù aozet gant Goursez Breizh, rak drouiz-meur ar C'hoursez e oa Taldir (Jaffrennou). Kalz a skrivagnerien eus ar mare-se a genlabouras gant An Oaled, ken e brezhoneg, ken e galleg : Francis Gourvil, gant pennadoù diwar-benn "Avanturio ar Citoien Jean Conan a Voengamb" da skouer, Erwan Berthou a embannas enni "En Bro Dreger a-dreuz parkoù". Troidigezhioù diwar skridoù ar skrivagner aostrian Leo Perutz a voe embannet ivez. Kalz pennadoù a veze savet gant Frañsez Jaffrennou.\nUl linenn bolitikel enebet ouzh an emsav broadelour a oa gant An Oaled. Pa voe berzet Strollad Broadel Breizh hag e gelaouenn Breiz Atao gant ar gouarnamant gall, a-raok an Eil Brezel-bed, e savas An Oaled a-du gant kement-se, dre an abeg ma oa renerien ar gostezenn vroadelour, Frañsez Debauvais hag Olier Mordrel, a-du gant Alamagn ha gant an Nazied. E niverenn diwezhañ An Oaled e c'hoantae Jaffrennou ma vije trec'h ar Re Unanet war Alamagn er brezel.\nNiverennoù An Oaled, e diellaoueg Penn-ar-Bed\nAn Oaled el lec'hienn idbe-bzh.org\nAdtapet diwar « https://br.wikipedia.org/w/index.php?title=An_Oaled&oldid=1902702 »\nKemmoù diwezhañ degaset d'ar bajenn-mañ d'an 16 Mae 2021, da 15:22.


ZAD - Wikipedia\nZAD, Zone À Défendre e galleg, "Takad Da Virout", zo ur gwreskanv nevez evit envel un doare stourm politikel ma 'z alouber en dachenn, er-maez peurliesañ, evit he difenn enep ur raktres terkadur evel hini aerborzh Kernitron-al-Lann e Liger-Atlantel.\nDiwar ar gwreskanv gallek nevez ez eus bet deveret ar ger zadistes evit komz eus ar stourmerien ; kalz anezhe a zeu eus an emsav emren.\nDiwar ZAD, Zone d'Aménagement Différé, "Takad da Derkaderañ Ampellet" e teu Zone À Défendre : ur ZAD a oa bet krouet e 1974 evit raktres an aerborzh e Kernitron-al-Lann, a zo deuet da vezañ ar Zone À Défendre kentañ e Bro-C'hall.\nDeuet eo an teskanv nevez war wel e Bro-C'hall e deroù ar bloavezhioù 2010. Abaoe ez eo deuet da vezañ anavezet gant an enebiezhioù keodedel ouzh raktres an aerborzh e Kernitron-al-Lann, e gwalarn Naoned.\nEmsav ar ZADoù a grogas gant enebiezh ouzh ar raktresoù lakaet da dalvoudegezh publik, met astennet e voe ivez en anv an doujañs d'an endro, gwir ar pobloù lec'hel da zibab petra ober gant o glennoù (zoken pa vez ret en em gannañ gant ar pennadurezhoù) ha distaol en ekonomiezh kendec'helour. E Bro-C'hall, emsavoù un tamm heñvel ouzh ar ZAD zo c'hoarvezet a-raok dija : ar stourm e Larzac (1971-1981), ar manifestadegoù a-enep raktres ar greizenn nukleel e Creys-Malville en Isère, hag e Plougoñ (1978-1981).\nAdtapet diwar « https://br.wikipedia.org/w/index.php?title=ZAD&oldid=1812147 »\nKemmoù diwezhañ degaset d'ar bajenn-mañ d'an 4 Kzu 2018, da 17:22.